31.12.2014. Хўжалик судлари томонидан 2013-2014 йиллар давомида хўжалик ишларини кўришда Хўжалик процессуал кодекси ва «Банкротлик тўғрисида»ги Ўзбекистон Республикаси Қонунининг процессуал муддатларга оид нормаларини қўлланилиши билан боғлиқ суд амалиётини умумлаштириш натижалари ҳақида\nЎзбекистон Республикаси Олий хўжалик судининг 2015 йил иш режасига асосан хўжалик судлари томонидан 2013-2014 йиллар давомида хўжалик ишларини кўришда Хўжалик процессуал кодекси (бундан буён матнда ХПК деб юритилади) ва «Банкротлик тўғрисида»ги Ўзбекистон Республикаси Қонунининг процессуал муддатларга оид нормаларини қўлланилиши билан боғлиқ суд амалиётини умумлаштириш учун (950 та) хўжалик ишлари ва ушбу масала бўйича хўжалик судларида ўтказилган умумлаштиришлар ўрганиб чиқилди.\n1. Даъвони таъминлаш тўғрисидаги ариза хўжалик суди томонидан у тушганидан кейинги кундан кечиктирмасдан кўрилади.\nЎзбекистон Республикаси Савдо-саноат палатаси Тошкент вилоят бошқармаси ДТ Халқ банки Охангарон филиали манфаатида хўжалик судига мурожаат қилиб, «ANGREN AGROSERVIS» ММТП ОАЖдан 179 927 000 сўм ундиришни, ундирувни гаровдаги ва бошқа мол-мулкка қаратиш ҳамда даъвони таъминлаш чораси сифатида жавобгарга тегишли бўлган гаровдаги транспорт воситаларини хатлаб қўйишни сўраган.\nУшбу даъво аризаси хўжалик судига 2013 йил 10 апрелда келиб тушган бўлиб, 2013 йил 15 апрелдаги ажрим билан иш юритишга қабул қилинган. Худди шу сана билан гаровдаги транспорт воситаларини хатлаш ҳақида алоҳида ажрим чиқарилган.\nХПК 76-моддасининг иккинчи қисмига кўра, даъвони таъминлаш тўғрисидаги ариза у тушганидан кейинги кундан кечиктирмасдан низони ҳал этилаётган хўжалик суди томонидан кўрилиши белгиланган.\nХПК 76-моддасининг иккинчи қисмига мувофиқ даъвони таъминлаш тўғрисидаги ариза 2013 йил 10 апрелда келиб тушганлигини инобатга олиб, суд уни шу йилнинг 11 апрелидан кечиктирмай ҳал қилиши лозим эди.\nХудди шундай хатоликка 10-1308/21780, 22-1404/7853-сонли ишлар бўйича ҳам йўл қўйилган.\n2. Ўтказиб юборилган процессуал муддатни тиклаш тўғрисида хўжалик судининг ҳал қилув қарорида, ажримида ёки қарорида кўрсатилади, муддатни тиклашни рад этиш тўғрисида эса ажрим чиқарилади.\nЯнгиобод туман ДСИ хўжалик судига ариза билан мурожаат қилиб, «Наврўз айёми» КТСИЧХФга нисбатан молиявий жарима қўллашни сўраган.\n«Наврўз айёми» КТСИЧХФ 2014 йил 6 августда кассация шикояти билан мурожаат қилиб, 2013 йил 18 январдаги ҳал қилув қарорини бекор қилишни сўраган. Шунингдек, кассация шикоятига илтимоснома илова қилинган бўлиб, унда кассация шикояти билан мурожаат қилиш учун ўтказиб юборилган муддатни тиклаш сўралган.\nКассация инстанция судининг 2014 йил 19 августдаги ажрими билан кассация шикоятини бериш муддати ўтказиб юборилганлиги сабабли қайтарилган. Бироқ мазкур ажримнинг хулоса қисмида ўтказиб юборилган муддатни тиклаш ҳақидаги илтимосномани қаноатлантириш рад этилганлиги кўрсатилмаган.\nХПКнинг 99-моддасига кўра, хўжалик суди ишда иштирок этувчи шахснинг аризасига кўра, ушбу Кодексда ёки бошқа қонунларда белгиланган процессуал муддатнинг ўтказиб юборилиши сабабларини узрли деб топса, ўтказиб юборилган муддатни тиклайди. Ўтказиб юборилган муддатни тиклаш тўғрисида хўжалик судининг ҳал қилув қарорида, ажримида ёки қарорида кўрсатилади. Муддатни тиклашни рад этиш тўғрисида ажрим чиқарилиши белгиланган.\n3. Суд буйруғи кредитор талабларига қарши ёзма фикрни тақдим этиш учун қарздорга берилган ўн кунлик муддат тугаганидан кейинги кундан ёки билдирилган талабга қарздорнинг розилиги ҳақидаги ёзма фикри келиб тушганидан кейинги кундан кечиктирмасдан берилади.\nКредитор - «Texno Leasing» МЧЖ хўжалик судига ариза билан мурожаат қилиб, «Ортиқов Азамат Эгамбердиевич» деҳқон хўжалигидан тан олинган 40 780 945 сўм дебиторлик қарзини ундириш тўғрисида суд буйруғи беришни сўраган.\nИш ҳужжатларидан кўринишича, ариза хўжалик судига 2014 йил 8 апрель куни келиб тушган. Қарздор «Ортиқов Азамат Эгамбердиевич» деҳқон хўжалиги томонидан ХПК 108-моддаси биринчи қисмида белгиланган 10 кунлик муддатда хўжалик судига суд буйруғи бериш тўғрисидаги ариза юзасидан ёзма фикр берилмаган. Шундан сўнг, хўжалик суди томонидан 2014 йил 21 апрелда, яъни ариза хўжалик судига топширилгандан кейин (аризада уни қарздорга топширилганлиги ҳақидаги сана кўрсатилмаган) 13 кун ўтиб, қарздор — «Ортиқов Азамат Эгамбердиевич» деҳқон хўжалигидан кредитор — МЧЖ фойдасига 40 780 945 сўм асосий қарз, 203 904,73 сўм давлат божи ундириш тўғрисида суд буйруғи берилган.\nОлий хўжалик суди Пленумининг 2013 йил 5 декабрдаги «Суд буйруғи бериш тўғрисидаги ишларни кўришда Ўзбекистон Республикаси Хўжалик процессуал кодекси нормаларини қўллашнинг айрим масалалари ҳақида»ги қарорининг 14-бандида судлар инобатга олишлари лозимки, ХПК 108-моддасининг биринчи қисмида белгиланган ўн кунлик муддат суд буйруғини бериш тўғрисидаги аризанинг нусхаси қарздорга топширилган кундан бошлаб ҳисобланиши, агар аризанинг нусхаси топширилганлигини тасдиқловчи ҳужжатда бундай сана кўрсатилмаган бўлса, ўн кунлик муддат ушбу ариза судга келиб тушган кундан бошлаб ҳисобланади. ХПКда суд буйруғини бериш муддати кўрсатилмаганлиги боис, у ёзма фикрни тақдим этиш учун қарздорга берилган ўн кунлик муддат тугаганидан кейинги кундан ёки билдирилган талабга қарздорнинг розилиги ҳақидаги ёзма фикри келиб тушганидан кейинги кундан кечиктирмасдан берилади.\nВаҳоланки, хўжалик суди томонидан суд буйруғи ариза хўжалик судига келиб тушган кундан бошлаб 13 кун ўтгач берилиб юқоридаги Пленум қарорининг 14-банди талабларига риоя қилинмаган.\n4. Судья даъво аризасини қабул қилиш тўғрисида у келиб тушган кундан бошлаб ўн кундан кечиктирмай ажрим чиқаради.\nЎзбекистон Савдо-саноат палатаси Фарғона вилоят ҳудудий бошқармаси «Фарғона нефтни қайта ишлаш заводи» УК манфаатида хўжалик судига даъво аризаси билан мурожаат қилиб, «Дўстлик нефтебаза» УКдан 35 516 356 186 сўм асосий қарз, 355 163 561 сўм пеня ундиришни сўраган.\nЎзбекистон Савдо-саноат палатаси Фарғона вилоят ҳудудий бошқармаси томонидан «Фарғона нефтни қайта ишлаш заводи» УК манфаатида киритилган даъво аризаси хўжалик судига 2014 йил 29 августда келиб тушган. Бироқ мазкур даъво аризаси хўжалик суди томонидан 2014 йил 9 сентябрда, яъни даъво аризаси келиб тушган кундан бошлаб 11 кун ўтганидан кейин иш юритишга қабул қилинган.\nВаҳоланки, ХПК 116-моддасининг учинчи қисмига асосан судья даъво аризасини қабул қилиш тўғрисида у келиб тушган кундан бошлаб ўн кундан кечиктирмай ажрим чиқаради.\nДаъвогар «Наманган дистрибютер плюс» УК жавобгар «Турсунбой Каримбой Сардор» ХКдан 19 210 780 сўм ундириш тўғрисида 2014 йил 13 март куни судга даъво аризаси билан мурожаат қилган.\nХПК 116-моддасининг учинчи қисмига асосан судья даъво аризасини қабул қилиш тўғрисида у келиб тушган кундан бошлаб ўн кундан кечиктирмай ажрим чиқаради.\nБиринчи инстанция суди даъво аризасини 2014 йилнинг 24 март куни иш юритишга қабул қилиб, ХПК 116-моддасининг учинчи қисмида белгиланган муддатга риоя қилмаган.\n5. Даъво аризасини иш юритишга қабул қилиш тўғрисидаги ажримда ишни кўришга тайинлаш муддати у чиқарилган кундан бошлаб бир ойдан ортиқ қилиб белгиланиши мумкин эмас.\nДаъвогар «Ўздаверлойиҳа» Институтининг Қашқадарё бўлинмаси хўжалик судига мурожаат қилиб, жавобгар «Шаҳрисабз пахта тозалаш заводи» ОАЖдан 8 070 187 сўм асосий қарз ва 121 857 сўм пеня ундиришни сўраган.\nИшдаги ҳужжатлардан кўринишича, «Ўздаверлойиҳа» Институтининг Қашқадарё бўлинмаси хўжалик судига 2014 йил 3 июнда даъво аризаси билан мурожаат қилган. Суд 2014 йил 3 июнда даъво аризасини иш юритишга қабул қилиш ва ишни суд муҳокамасига тайёрлаш тўғрисида ажрим чиқариб, ишни кўриш 2014 йил 10 июлга тайинланган.\nХПК 125-моддасининг биринчи қисмига асосан ишни судда кўришга тайёрлаш тўғрисидаги ажрим чиқарилган кундан бошлаб иш бир ойдан ортиқ бўлмаган муддатда кўрилиши ва ҳал қилув қарори қабул қилиниши керак.\nВаҳоланки, суд ХПК 125-моддасининг биринчи қисмида белгиланган нормага риоя қилмаган ҳолда ажрим билан ишни кўришни бир ойдан ортиқ бўлган муддатга тайинлаган ва бу билан процессуал муддат бузилишига йўл қўйган.\n6. ХПК 125-моддасининг биринчи қисмида белгиланган муддатда ишни кўриш имконияти бўлмаганда, судья ишни кўриш муддатини хўжалик судининг раиси томонидан бир ойдан ошмаган муддатга узайтириш чораларини кўриши лозим.\nДаъвогар «Лазизбек истиқлол қурувчиси» ИЧКХ хўжалик судига даъво аризаси билан мурожаат қилиб, жавобгар «Плочидо» МЧЖдан 9 405 000 сўм асосий қарз ва 4 702 500 сўм пеня ундиришни сўраган.\nИЧКХ даъво аризаси билан 2014 йил 7 июлда хўжалик судига мурожаат қилган. Суд 2014 йил 17 июлда даъво аризасини иш юритишга қабул қилиб, ишни кўришни 14 августга тайинлаган. 2014 йил 14 августдаги ажрим билан ишни кўриш 25 августга қолдирилган. 2014 йил 25 августда иш кўриб чиқилиб, даъвони қисман қаноатлантириш тўғрисида ҳал қилув қарори қабул қилинган.\nНизо 1 ойдан ортиқ, яъни 38 кунлик муддатда кўрилиб, ҳал этилган бўлсада, ишни кўриш муддатини узайтириш тўғрисида суд раисининг рухсати олинмаган.\nВаҳоланки, ХПКнинг 125-моддасига асосан ишни судда кўришга тайёрлаш тўғрисидаги ажрим чиқарилган кундан бошлаб иш бир ойдан ортиқ бўлмаган муддатда кўрилиши ва ҳал қилув қарори қабул қилиниши керак. Алоҳида ҳолларда ишни кўриш муддати хўжалик судининг раиси томонидан бир ойдан ошмаган муддатга узайтирилиши мумкин.\nХудди шундай хатоликка 11-1328/2302, 22-1403/6442-сонли ишларни кўришда ҳам йўл қўйилган.\n7. ХПК 128-моддасининг учинчи қисмига мувофиқ хўжалик суди мажлисда уч кундан ортиқ муддатга танаффус эълон қилишга ҳақли эмас.\nДаъвогар «Шалола» ХК хўжалик судига даъво аризаси билан мурожаат қилиб, жавобгар «Равнақ» МЧЖдан 6 300 000 сўм асосий қарз ва 3 150 000 сўм пеня ундиришни сўраган.\nХК даъво аризаси билан 2013 йил 18 июнда хўжалик судига мурожаат қилган. Суд 2013 йил 25 июнда даъво аризасини иш юритишга қабул қилиб, ишни кўришни 2 июлга тайинлаган. 2013 йил 2 июлдаги суд мажлисида даъвогар судга илтимоснома билан мурожаат қилиб, ўз талабларига асос қилиб келтираётган ҳолатларни исботлаш мақсадида қўшимча ҳужжатлар тақдим этишга мухлат беришни сўраган. Суд даъвогарнинг илтимосномасини қаноатлантириб, суд мажлисида 2014 йил 6 июлга қадар танаффус эълон қилган.\nВаҳоланки, ХПК 128-моддасининг учинчи қисмига кўра ҳар бир ишни кўриш дам олиш учун белгиланган вақтдан ташқари узлуксиз давом этади. Алоҳида ҳолларда хўжалик суди мажлисда уч кундан ошмаган муддатга танаффус эълон қилишга ҳақли.\nБироқ биринчи инстанция суди суд мажлисида 2014 йил 2 июлдан 6 июлга қадар, яъни 4 кун муддатга танаффус эълон қилиб процессуал муддатлар бузилишига йўл қўйган.\n8. ХПК 138-моддасининг тўққизинчи қисмига асосан ҳал қилув қарорининг хулоса қисмида унинг устидан шикоят бериш муддати ва тартиби кўрсатилиши лозим.\nҚўқон шаҳар ҳокимлиги хўжалик судига даъво аризаси билан мурожаат қилиб, «KOKAND RELIABLE BIZNES» МЧЖ узоқ муддат мобайнида хўжалик фаолиятини амалга оширмасдан келаётганлиги сабабли тугатишни сўраган.\nИш апелляция ва кассация инстанцияси судларида кўрилмаган.\nХПК 138-моддасининг тўққизинчи қисмига кўра ҳал қилув қарорининг хулоса қисмида ишда иштирок этувчи шахслар ўртасида суд харажатларининг қандай тақсимланиши, ҳал қилув қарори устидан шикоят бериш муддати ва тартиби кўрсатилиши белгиланган.\nБиринчи инстанция суди даъво аризасини қаноатлантириш ҳақида тўғри хулосага келган бўлсада, бироқ ҳал қилув қарорининг хулоса қисмида унинг устидан шикоят бериш муддатини кўрсатмаган.\nМазкур ҳолатда, суд ҳал қилув қарорининг хулоса қисмида ҳал қилув қарори устидан шу судга бир ой ичида апелляция шикояти бериш (протест келтириш), ҳал қилув қарори қонуний кучга киргандан кейин бир ой давомида шу суд орқали Ўзбекистон Республикаси Олий хўжалик судига кассация шикояти бериш (протест келтириш) мумкинлиги тушунтирилиши лозим эди.\n9. ХПКнинг 148-моддасига мувофиқ ҳал қилув қарори қабул қилинган кундан эътиборан беш кунлик муддатда ишда иштирок этувчи шахсларга топширилганлиги маълум қилинадиган буюртма хат орқали юборилади ёки тилхат олиб топширилади, ушбу шахсларнинг электрон манзиллари мавжуд бўлган тақдирда эса, ҳал қилув қарори ахборот тизими орқали электрон шаклда юборилиши мумкин.\nДаъвогар «Azia Uniform Tex» ХК жавобгар ОАТ «Кредит-Стандарт» банкининг Фарғона филиалига нисбатан хўжалик судига даъво аризаси билан мурожаат қилиб, банк тугатиш комиссиясининг 1-сонли тўлов талабномасини ижро этилиши мумкин эмас деб топишни сўраган.\n«Azia Uniform Tex» ХК хўжалик судига 2014 йил 12 августда даъво аризаси билан мурожаат қилган. Суд даъво аризасини иш юритишга қабул қилиб, ишни мазмунан кўриб чиқиб, 2014 йил 10 сентябрда даъвони қаноатлантиришни рад этиш тўғрисида ҳал қилув қарори қабул қилган. Ишдаги кузатув хати ва почта алоқа хати (уведомление)дан кўринишича ҳал қилув қарори ишда иштирок этувчи шахсларга 17 сентябрда, яъни 7 кунлик муддатда юборилган.\nВаҳоланки, ХПКнинг 148-моддасига кўра хўжалик судининг ҳал қилув қарори қабул қилинган кундан эътиборан беш кунлик муддатда ишда иштирок этувчи шахсларга топширилганлиги маълум қилинадиган буюртма хат орқали юборилади ёки тилхат олиб топширилади, ушбу шахсларнинг электрон манзиллари мавжуд бўлган тақдирда эса, ҳал қилув қарори ахборот тизими орқали электрон шаклда юборилиши мумкин.\n10. Устидан шикоят қилиниши мумкин бўлган ажримлар ХПКнинг 153-моддасига мувофиқ ишда иштирок этувчи шахсларга ва дахлдор бўлган бошқа шахсларга ажрим чиқарилганидан кейин беш кунлик муддатда топширилганлиги маълум қилинадиган буюртма хат орқали юборилади.\nАризачи – Ўзбекистон стандартлаштириш, метрология ва сертификатлаштириш агентлиги жавобгарлар — Шаҳрисабз туман давлат санитария эпидемиология маркази ва Шаҳрисабз туман давлат санитария эпидемиология маркази ҳузуридаги «Синов лабораториялари мажмуаси»га нисбатан хўжалик судига ариза билан мурожаат қилиб, «Узстандарт» агентлиги томонидан 209 йил 12 январда берилган аккредитация гувоҳномасининг амал қилишини икки ой муддатга тўхтатиб туришни сўраган.\nБиринчи инстанция судининг 2014 йил 1 декабрдаги ҳал қилув қарори билан ариза қаноатлантирилган.\nСуд ёзувдаги хатони тузатиш тўғрисида 2014 йил 1 декабрда ажрим чиқариб, 2014 йил 1 декабрдаги ҳал қилув қарорининг хулоса қисмига тузатиш киритган.\nХПКнинг 153-моддасига асосан хўжалик суди алоҳида ҳужжат тариқасида ажрим чиқарган ҳолларда, ажрим чиқарилганидан кейин беш кунлик муддатда ишда иштирок этувчи шахсларга ва ажрим дахлдор бўлган бошқа шахсларга юборилади ёки тилхат олиб топширилади, уларнинг электрон манзиллари мавжуд бўлган тақдирда эса, ажрим ахборот тизими орқали электрон шаклда юборилиши мумкин. Ушбу Кодексга мувофиқ, устидан шикоят қилиниши мумкин бўлган ажримлар ишда иштирок этувчи шахсларга ва ажримлар дахлдор бўлган бошқа шахсларга топширилганлиги маълум қилинадиган буюртма хат орқали юборилади, уларнинг электрон манзиллари мавжуд бўлган тақдирда эса, ажримлар ахборот тизими орқали электрон шаклда юборилиши мумкин.\nИшда юқорида қад этилган ёзувдаги хатони тузатиш тўғрисидаги ажримни аризачи ва жавобгарларга юборилаётганлиги тўғрисидаги санасиз, тегишли тартибда расмийлаштирилмаган кузатув хати мавжуд. Бироқ, кузатув хатидан ажрим кимга, қачон ва қайси манзилга юборилганлигини аниқлаш мумкин эмас. Шунингдек, кузатув хатида судьянинг фамилияси, исми, отасининг исми кўрсатилган бўлсада, у судья томонидан эмас, балки бошқа шахс томонидан имзоланган. Бундан ташқари, ёзувдаги хатони тузатиш тўғрисидаги ажрим устидан шикоят қилиниши мумкин бўлган суд ҳужжати ҳисобланганлиги боис, у ишда иштирок этувчи шахсларга топширилганлиги маълум қилинадиган буюртма хат орқали юборилиши ёки тилхат олиб топширилиши керак эди. Аммо ишда ажримни ишда иштирок этувчи шахслар қабул қилиб олганлигини тасдиқловчи почта алоқа хати ҳам, тилхат ҳам мавжуд эмас.\n11. Фаолиятни тўхтатиб туриш тўғрисидаги ҳуқуқий таъсир чорасини қўллаш ҳақидаги ариза ишни судда кўришга тайёрлаш тўғрисидаги ажрим чиқарилган кундан бошлаб ўн беш кундан ортиқ бўлмаган муддатда кўриб чиқилади.\nҲамза туман ДСЭНМ хўжалик судига ариза билан мурожаат қилиб, «Фитнес-Фреш» МЧЖга тегишли спорт-соғломлаштириш маркази фаолиятини тўхтатиб туришни сўраган.\nАриза 2013 йил 4 февралда иш юритишга қабул қилиниб, ишни кўриш 27 февралга тайинланган. Биринчи инстанция судининг 2013 йил 27 февралдаги ҳал қилув қарори билан арз қилинган талаб қаноатлантирилган.\nБироқ, биринчи инстанция суди томонидан фаолиятни тўхтатиб туриш тўғрисидаги ҳуқуқий таъсир чорасини қўллаш ҳақидаги ариза уни иш юритишга қабул қилиш ва ишни судда кўришга тайёрлаш тўғрисидаги ажрим чиқарилган кундан бошлаб ўн беш кундан ортиқ бўлмаган муддатда кўриб чиқилиши лозимлигига эътибор берилмаган.\nХПК 15517-моддасининг биринчи қисмига кўра ҳуқуқий таъсир чорасини қўллаш тўғрисидаги иш ишни судда кўришга тайёрлаш тўғрисидаги ажрим чиқарилган кундан бошлаб ўн беш кундан ортиқ бўлмаган муддатда кўриб чиқилиши керак, ариза хўжалик судига келиб тушганидан кейин камида бир ойдан сўнг кўриладиган молиявий жазо чораларини қўллаш тўғрисидаги ишлар бундан мустасно.\n12. ХПК 15517-моддасининг биринчи қисмига мувофиқ молиявий жарима қўллаш тўғрисидаги ҳуқуқий таъсир чорасини қўллаш ҳақидаги ариза хўжалик судига келиб тушганидан кейин камида бир ойдан сўнг кўрилади. Шу сабабли ишни кўришга тайинлаш муддатини белгилашда ХПК 15517-моддасининг биринчи қисмида белгиланган муддат ҳисобга олинади.\nОлмазор тумани ДСИ хўжалик судига 2013 йил 23 январда ариза билан мурожаат қилиб, «Alpomish Baraka Servis» хусусий корхонасига нисбатан Солиқ кодекси 119-моддасининг биринчи қисмига асосан 2 387 700 сўм молиявий жарима қўллашни сўраган.\nСуднинг 2013 йил 1 февралдаги ишни судда кўришга тайёрлаш тўғрисидаги ажрими билан ДСИнинг аризаси иш юритишга қабул қилиниб, ишни кўриш 2013 йил 13 февралга тайинланган.\n2013 йил 13 февралда бўлиб ўтган суд мажлисида иш мазмунан кўриб чиқилиб, ДСИнинг аризасини қаноатлантириш ҳақида ҳал қилув қарори қабул қилинган.\nИш апелляция ва кассация инстанцияларида кўрилмаган.\nМолиявий жарима қўллаш тўғрисидаги ҳуқуқий таъсир чорасини қўллаш ҳақидаги ариза хўжалик судига келиб тушганидан кейин камида бир ойдан сўнг кўрилиши лозим бўлсада, биринчи инстанция суди аризани кўриш учун у келиб тушган кундан бошлаб 20 кун кейинга тайинлаган.\nВаҳоланки, ХПК 15517-моддасининг биринчи қисмига кўра ҳуқуқий таъсир чорасини қўллаш тўғрисидаги иш ишни судда кўришга тайёрлаш тўғрисидаги ажрим чиқарилган кундан бошлаб ўн беш кундан ортиқ бўлмаган муддатда кўриб чиқилиши керак, ариза хўжалик судига келиб тушганидан кейин камида бир ойдан сўнг кўриладиган молиявий жазо чораларини қўллаш тўғрисидаги ишлар бундан мустасно.\nОлий хўжалик суди Пленумининг 2011 йил 30 июндаги «Ўзбекистон Республикасининг 2011 йил 21 апрелдаги «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Қонуни қабул қилинганлиги муносабати билан Ўзбекистон Республикаси Хўжалик процессуал кодексини қўллашнинг айрим масалалари ҳақида»ги қарори 23-бандининг иккинчи қисмига кўра молиявий жазо чораларини қўллаш тўғрисидаги ишлар ариза хўжалик судига келиб тушганидан кейин камида бир ойдан сўнг кўрилади. Бунда ХПК 125-моддасининг биринчи қисмида кўрсатилган муддат бузилмаслиги лозим.\n13. Ҳуқуқий таъсир чорасини қўллаш тўғрисидаги иш бўйича ҳал қилув қарорининг кўчирма нусхаси ҳал қилув қарори қабул қилинганидан кейин уч иш куни ичида хўжалик суди томонидан ишда иштирок этувчи шахсларга юборилади.\nЎзбекистон Республикаси Соғлиқни сақлаш вазирлиги хўжалик судига ариза билан мурожаат қилиб, «SOLIUS VITA MEDICAL» МЧЖнинг фармацевтика фаолиятини амалга ошириш учун берилган лицензияни амал қилишини тугатишни сўраган.\nАриза хўжалик судининг ажрими билан иш юритишга қабул қилинган ва иш бўйича 2013 йил 13 март куни ҳал қилув қарори қабул қилинган. Почта идораси маълумотномасига кўра, хўжалик суди томонидан ҳал қилув қарори иш бўйича тарафларга — Соғлиқни сақлаш вазирлиги ҳамда «SOLIUS VITA MEDICAL» МЧЖга 2013 йил 20 март куни юборилган.\nВаҳоланки, ХПК 15518-моддасининг олтинчи қисмига кўра ҳуқуқий таъсир чорасини қўллаш тўғрисидаги иш бўйича ҳал қилув қарорининг кўчирма нусхаси ҳал қилув қарори қабул қилингандан кейин уч иш куни ичида хўжалик суди томонидан ишда иштирок этувчи шахсларга юборилади.\nЮқоридагиларга кўра, мазкур ҳолатда суд ҳал қилув қарорини ишда иштирок этувчи шахсларга 14 ва 15 март дам олиш кунларига тўғри келганлигини инобатга олиб, 19 март кунига қадар юбориши лозим эди.\n14. ХПК 158-моддасининг иккинчи қисмига асосан хўжалик судининг ҳуқуқий таъсир чорасини қўллаш тўғрисидаги иш бўйича ҳал қилув қарори устидан апелляция шикояти (протести) ҳал қилув қарори қабул қилинганидан кейин ўн кун ичида берилади.\nҒузор тумани ДСИ хўжалик судига ариза билан мурожаат қилиб, «Нодирабегим» МЧЖга нисбатан Солиқ кодекси 119-моддасининг биринчи қисмига асосан 2 387 700 сўм, Солиқ кодексининг 114-моддасига асосан 4 500 000 сўм молиявий жарима қўллашни сўраган.\nСуднинг ажрими билан ариза иш юритишга қабул қилиниб, ишни кўриш 2013 йил 25 февралга тайинланган.\n2013 йил 25 февралда бўлиб ўтган суд мажлисида иш мазмунан кўриб чиқилиб, ДСИнинг аризасини қаноатлантириш ҳақида ҳал қилув қарори қабул қилинган.\nБиринчи инстанция судининг ҳал қилув қароридан норози бўлиб «Нодирабегим» МЧЖ 2013 йил 12 мартда апелляция шикояти билан мурожаат қилган.\nАпелляция инстанцияси суди 2013 йил 14 мартда апелляция шикоятига ўтказиб юборилган муддатни тиклаш тўғрисида илтимоснома илова қилинмаган бўлсада, шикоятни иш юритишга қабул қилиб, ишни кўришни 28 мартга тайинлаган. Иш 2013 йил 28 мартда апелляция инстанцияси суди томонидан кўриб чиқилиб, ҳал қилув қарорини ўзгаришсиз қолдириш тўғрисида қарор қабул қилинган.\nВаҳоланки, ХПК 158-моддасининг иккинчи қисмига кўра хўжалик судининг ҳуқуқий таъсир чорасини қўллаш тўғрисидаги иш бўйича ҳал қилув қарори устидан апелляция шикояти (протести) ҳал қилув қарори қабул қилинганидан кейин ўн кун ичида берилади.\n15. ХПК15518-моддасининг тўртинчи қисмига мувофиқ ҳуқуқий таъсир чорасини қўллаш тўғрисидаги иш бўйича ҳал қилув қарори қабул қилинганидан кейин ўн кун ўтгач қонуний кучга кириши ҳисобга олиниб, суд у қонуний кучга кириши билан, яъни ўн кун ўтиши билан ижро варақа беради.\nНишон туман ДСИ хўжалик судига ариза билан мурожаат қилиб, якка тартибдаги тадбиркор А. Муртазаевга нисбатан Солиқ кодексининг 114-моддасига асосан 77 400 сўм, 119-моддасига асосан 2 883 150 сўм молиявий жарима қўллашни сўраган.\nКассация инстанция судининг қарори билан ҳал қилув қарори ўзгаришсиз қолдирилган.\nИшдаги ҳужжатлардан кўринишича, Нишон туман ДСИнинг аризаси биринчи инстанция судининг 2014 йил 31 июлдаги ҳал қилув қарори билан қаноатлантирилган.\nХПК 15518-моддасининг тўртинчи қисмига кўра хўжалик судининг ҳуқуқий таъсир чорасини қўллаш тўғрисидаги иш бўйича ҳал қилув қарори, агар апелляция шикояти (протести) берилмаган бўлса, у қабул қилинганидан кейин ўн кун ўтгач қонуний кучга киради.\nСуднинг ҳал қилув қарори 2014 йил 10 августда қонуний кучга кирган бўлсада, биринчи инстанция суди давлат божи ва почта харажатларини ундириш бўйича 2014 йил 15 августда ижро варақаларини берган.\n16. «Банкротлик тўғрисида»ги Қонун 45-моддасининг биринчи қисмига мувофиқ судья қарздорни банкрот деб топиш тўғрисидаги аризани қабул қилиш ва банкротлик тўғрисидаги ишни қўзғатиш ҳақидаги ажримни ариза тушган пайтдан эътиборан беш кундан кечиктирмай чиқаради.\nУчтепа туман ДСИ хўжалик судига ариза билан мурожаат қилиб, «Шодиёна қурувчи» шўъба корхонасини банкрот деб топишни сўраган.\nУчтепа туман ДСИнинг аризаси 2013 йил 18 январда хўжалик судига келиб тушган. Биринчи инстанция суди томонидан ариза процессуал муддатларга риоя қилинмаган ҳолда ариза келиб тушган кундан бошлаб 7 кун ўтгандан кейин иш юритишга қабул қилинган.\n«Банкротлик тўғрисида»ги Қонун 45-моддасининг биринчи қисмига кўра қарздорни банкрот деб топиш тўғрисидаги аризани қабул қилиш ва банкротлик тўғрисидаги ишни қўзғатиш ёки аризани қабул қилишни рад этиш ёхуд қайтариш тўғрисидаги масалани судья ариза тушган пайтдан эътиборан беш кундан кечиктирмай ҳал этади.\n17. «Банкротлик тўғрисида»ги Қонун 189-моддасининг биринчи қисмига кўра хўжалик суди ҳозир бўлмаган қарздорни банкрот деб топиш ҳақидаги аризани ўз иш юритувига қабул қилиб олган кундан эътиборан икки ҳафталик муддат ичида қарздорни банкрот деб топиш ва тугатишга доир иш юритишни бошлаш тўғрисида қарор қабул қилади.\nМирзо Улуғбек туман ДСИ хўжалик судига ариза билан мурожаат қилиб, «MDM SPEKTR» МЧЖни соддалаштирилган тартибда банкрот деб топишни сўраган.\nИшдаги ҳужжатлардан кўринишича, Мирзо Улуғбек туман ДСИ солиқ ва бошқа мажбурий тўловлардан бўлган қарзни ундириш мақсадида «MDM SPEKTR» МЧЖни таъсис ҳужжатларида кўрсатилган манзилига борилганда, МЧЖ ушбу манзилда жойлашмаганлиги аниқланган. Натижада, ДСИ МЧЖнинг соддалаштирилган тартибда ҳозир бўлмаган қарздорни банкрот деб топиш ҳақидаги ариза билан хўжалик судига мурожаат қилган. Бироқ биринчи инстанция суди аризани 2013 йил 22 февралда иш юритишга қабул қилиб, ишни кўришни 13 мартга тайинлаб, процессуал муддатларнинг бузилишига йўл қўйган. «Банкротлик тўғрисида»ги Қонун 189-моддасининг биринчи қисмига кўра хўжалик суди ҳозир бўлмаган қарздорни банкрот деб топиш ҳақидаги аризани ўз иш юритувига қабул қилиб олган кундан эътиборан икки ҳафталик муддат ичида қарздорни банкрот деб топиш ва тугатишга доир иш юритишни бошлаш тўғрисида қарор қабул қилади.\n18. Апелляция шикоятини қабул қилишни рад этиш тўғрисидаги ажрим шикоят келиб тушган кундан, шикоятни иш юритишга қабул қилиш тўғрисидаги ажрим у чиқарилган кундан, апелляция инстанцияси судининг қарори қабул қилинган кундан эътиборан ишда иштирок этувчи ва шикоят билан мурожаат қилган шахсга беш кундан кечиктирмасдан топширилганлиги маълум қилинадиган буюртма хат орқали юборилади ва хўжалик ишига уни топширилганлигини тасдиқловчи далил тикилади.\nДаъвогар «Қашқадарё ҳудудий электр тармоқлари» ОАЖ хўжалик судига даъво аризаси билан мурожаат қилиб, «Абдуллаев Фозил Фармонович» фермер хўжалигидан 99 165 739 сўм асосий қарз ва 18 427 сўм пеня ундиришни сўраган.\nБиринчи инстанция судининг ҳал қилув қарори билан даъво қисман қаноатлантирилган.\n«Абдуллаев Фозил Фармонович» фермер хўжалиги манфаатида Касби туман Фермерлар кенгаши апелляция шикояти билан мурожаат қилган.\nОлий хўжалик суди Пленумининг 2007 йил 28 декабрдаги «Апелляция инстанцияси судида ишларни кўришда Ўзбекистон Республикаси Хўжалик процессуал кодексини қўллаш ҳақида»ги қарорининг 6-бандига кўра апелляция шикояти (протести) шикоят (протест) қилиш ҳуқуқига эга бўлмаган шахс томонидан, хусусан, ишда иштирок этмаган, биринчи инстанция суди унинг ҳуқуқлари ва мажбуриятлари тўғрисида ҳал қилув қарори қабул қилмаган шахс томонидан берилганда, шикоятнинг (протестнинг) ХПК 117-моддаси биринчи қисмининг 1-бандига мос ҳолда қабул қилиниши рад этилади.\nШу боис, суднинг ажрими билан мазкур Пленум қарорининг 6-бандига ҳавола қилган ҳолда апелляция шикоятини қабул қилиш рад этилган.\nБироқ, апелляция шикоятини қабул қилишни рад этиш тўғрисидаги ажрим Касби туман Фермерлар кенгаши, «Абдуллаев Фозил Фармонович» фермер хўжалиги ва «Қашқадарё ҳудудий электр тармоқлари» ОАЖга ХПКда белгиланган тартибда ва муддатларда юборилмаган. Ишда апелляция шикоятини қабул қилишни рад этиш тўғрисидаги ажрим Касби туман Фермерлар кенгаши, «Абдуллаев Фозил Фармонович» фермер хўжалиги ва «Қашқадарё ҳудудий электр тармоқлари» ОАЖга топширилганлигини тасдиқловчи почта алоқа хати мавжуд эмас.\nЮқорида қайд этилган Пленум қароридан келиб чиқиб, апелляция шикоятини қабул қилишни рад этиш тўғрисидаги ажрим ХПК 117-моддасининг иккинчи қисмига мос ҳолда ишда иштирок этувчи шахсларга ариза келиб тушган кундан бошлаб беш кундан кечиктирмасдан юборилади.\nХПК мазкур моддасининг учинчи қисмига асосан даъво аризасини қабул қилишни рад этиш тўғрисидаги ажрим устидан шикоят қилиш (протест келтириш) мумкин.\nХПК 153-моддасининг иккинчи қисмига ушбу Кодексга мувофиқ, устидан шикоят қилиниши мумкин бўлган ажримлар ишда иштирок этувчи шахсларга ва ажримлар дахлдор бўлган бошқа шахсларга топширилганлиги маълум қилинадиган буюртма хат орқали юборилади, уларнинг электрон манзиллари мавжуд бўлган тақдирда эса, ажримлар ахборот тизими орқали электрон шаклда юборилиши мумкин.\nДаъвогарлар – С. Бекназарова, Ш. Ўзбекова ва Р. Бўриевлар жавобгарлар – Ҳ. Жўраев, Хусусийлаштириш, рақобат ва давлат мулкини бошқариш қўмитаси Қашқадарё вилоят бошқармаси ва Ғузор туман ҳокимлигига нисбатан хўжалик судига даъво аризаси билан мурожаат қилиб, «Ёшлик савдо» ОАЖнинг акциядорлар умумий йиғилиши қарорини ҳақиқий эмас деб топишни сўраган.\nБиринчи инстанция судининг ажрими билан иш юритиш тугатилган.\nАпелляция инстанцияси судининг қарори билан биринчи инстанция судининг ажрими ўзгаришсиз қолдирилган.\nКассация инстанцияси судининг қарори билан суд ҳужжатлари ўзгаришсиз қолдирилган.\nБиринчи инстанция судининг ажримидан норози бўлиб даъвогарлар С. Бекназарова, Ш. Ўзбекова ва Р. Бўриевлар апелляция шикояти билан мурожаат қилган. Суд 2014 йил 23 майда апелляция шикоятини иш юритишга қабул қилиш тўғрисида ажрим чиқарган. Бироқ ушбу ажрим ишда иштирок этувчи шахсларга 2014 йил 2 июнда, яъни 10 кундан кейин топширилганлиги маълум қилинадиган буюртма хат билан юборилган.\nВаҳоланки, ХПК 163-моддасининг учинчи қисмига асосан апелляция шикоятини (протестини) иш юритишга қабул қилиш тўғрисидаги ажрим ишда иштирок этувчи шахсларга ушбу Кодекснинг 124-моддасида назарда тутилган тартибда юборилади.\nХПК 124-моддасининг биринчи қисмига мувофиқ ишда иштирок этувчи шахслар суд муҳокамасининг вақти ва жойи тўғрисида суд ажрими орқали хабардор қилинади, ажрим топширилганлиги маълум қилинадиган буюртма хат орқали юборилади ёки ушбу шахсларга тилхат олиб топширилади ёхуд хабардор қилинганлиги факти қайд этилишини таъминлайдиган алоқа воситаларидан фойдаланган ҳолда хабардор қилинади.\nХПКнинг 153-моддасига асосан хўжалик суди ХПКнинг 153-моддасига асосан хўжалик суди алоҳида ҳужжат тариқасида ажрим чиқарган ҳолларда, ажрим чиқарилганидан кейин беш кунлик муддатда ишда иштирок этувчи шахсларга ва ажрим дахлдор бўлган бошқа шахсларга юборилади ёки тилхат олиб топширилади, уларнинг электрон манзиллари мавжуд бўлган тақдирда эса, ажрим ахборот тизими орқали электрон шаклда юборилиши мумкин.\nДаъвогар 25-сонли мактабгача таълим муассасаси хўжалик судига даъво аризаси билан мурожаат қилиб, жавобгар «Хуршид» хусусий ишлаб чиқариш корхонасидан 309 000 сўм асосий қарз ва 1 030 000 сўм пеня ундиришни сўраган.\nБиринчи инстанция судининг ҳал қилув қарори билан даъво қисман қаноатлантирилиб, жавобгардан даъвогар фойдасига 515 000 сўм пеня ундирилган. Даъвонинг қолган қисмини қаноатлантириш рад этилган.\nКассация инстанцияси судининг қарори билан биринчи ва апелляция инстанциялари суд ҳужжатлари ўзгаришсиз қолдирилган.\nИшдаги ҳужжатлардан кўринишича, 25-сонли мактабгача таълим муассасасининг даъво аризаси бўйича 2014 йил 19 майда ҳал қилув қарори қабул қилинган. Мазкур ҳал қилув қароридан норози бўлиб жавобгар томонидан апелляция шикояти берган ва апелляция инстанцияси суди 2014 йил 9 июлда ҳал қилув қарорини ўзгаришсиз қолдириш тўғрисида қарор қабул қилган. Бироқ апелляция инстанцияси судининг қарори ишда иштирок этувчи шахсларга ХПКда белгиланган тартибда юборилмаган. Ишда қарор юборилаётганлиги тўғрисидаги санасиз кузатув хати мавжуд бўлсада, унда даъвогар ва жавобгарнинг номи, манзили кўрсатилмаган. Мазкур кузатув хатидан суд ҳужжати қачон, кимга ва қаерга юборилаётганлигини англаб бўлмайди. Шунингдек, ишда қарор топширилганлиги тўғрисидаги почта алоқа хати ёки уни топширилганлигини тасдиқловчи тилхат мавжуд эмас.\nВаҳоланки, ХПК 171-моддасининг тўртинчи қисмига асосан апелляция инстанцияси судининг қарори қарор қабул қилинган кундан эътиборан беш кунлик муддатда ишда иштирок этувчи шахсларга топширилганлиги маълум қилинадиган буюртма хат орқали юборилади ёки тилхат олиб топширилади, уларнинг электрон манзиллари мавжуд бўлган тақдирда эса, қарор ахборот тизими орқали электрон шаклда юборилиши мумкин.\n19. Суд ҳужжатлари устидан берилган апелляция ёки кассация шикояти (протести) хўжалик судига келиб тушган кундан эътиборан бир ойлик муддатда кўрилиши лозим.\nТранспорт воситалари эгаларининг фуқаролик жавобгарлигини мажбурий суғурта қилиш бўйича Тўловларни кафолатлаш жамғармаси хўжалик судига даъво аризаси билан мурожаат қилиб, Муборак ўрмон хўжалигидан 1 927 245,6 сўм ундиришни сўраган.\nСудининг ажрими билан иш юритиш тугатилган.\nАпелляция инстанция судининг қарори билан ажрим бекор қилиниб, иш янгидан кўриш учун биринчи инстанция судига юборилган.\nХПКнинг 167-моддасига кўра хўжалик судининг ҳал қилув қарори устидан тушган апелляция шикояти (протести) хўжалик судига тушган кундан эътиборан бир ойлик муддатда кўрилади.\nМазкур кодекс 125-моддасининг иккинчи қисмига кўра, алоҳида ҳолларда ишни кўриш муддати хўжалик судининг раиси томонидан бир ойдан ошмаган муддатга узайтирилиши мумкин.\nҚашқадарё вилоят прокуратурасининг апелляция протести Қашқадарё вилоят хўжалик судига 2013 йил 26 июль куни келиб тушган. Апелляция инстанция суди томонидан мазкур апелляция протести 2013 йил 2 октябрда кўриб чиқилган ва тегишли қарор қабул қилинган.\nБироқ, апелляция инстанция суди Қашқадарё вилоят прокуратурасининг апелляция протестини кўришда процессуал муддатларга риоя этмаган. Яъни, 2013 йил 26 июлда келиб тушган апелляция протести бир ойлик муддатда кўриб чиқилиши ва у бўйича 2013 йил 26 августга қадар қарор қабул қилиниши лозим бўлган. Бундан ташқари, апелляция инстанция суди томонидан ХПКнинг 125-моддасига асосан ишни кўриш муддатини узайтириш чоралари ҳам кўрилмаган.\n«Сурхондарё ҳудудий электр тармоқлари корхонаси» ОАЖ Суд департаментининг Сурхондарё вилоят ҳудудий бошқармаси ва Суд ижрочиларининг Термиз шаҳар бўлимига нисбатан хўжалик судига даъво аризаси билан мурожаат қилиб, Термиз шаҳар суд ижрочилари бўлимининг 6245-сонли ва 6247-сонли қарорларини ҳақиқий эмас деб топишни ҳамда асоссиз ундирилган 78 000 000 сўм ижро йиғимини ундиришни сўраган.\nБиринчи инстанция судининг ҳал қилув қарори билан даъво рад этилган.\nКассация инстанция судининг қарори билан ҳал қилув қарори бекор қилиниб, даъвони тўлиқ қаноатлантириш ҳақида янги қарор қабул қилинган.\nХПКнинг 185-моддасига кўра, хўжалик судининг ҳал қилув қарори ёки апелляция инстанциясининг қарори устидан кассация шикояти (протести) иш билан бирга Ўзбекистон Республикаси Олий хўжалик судига тушган кундан эътиборан бир ойлик муддатда кўрилади. Ўзбекистон Республикаси Олий хўжалик судининг ҳал қилув қарори устидан кассация шикояти (протести) унинг Раёсати томонидан бир ойлик муддатда кўрилади.\n«Сурхондарё ҳудудий электр тармоқлари корхонаси» ОАЖнинг 2014 йил 21 июлдаги кассация шикояти Олий хўжалик судига 2014 йил 4 август куни келиб тушган. Кассация инстанция суди томонидан мазкур кассация шикояти 2014 йил 16 сентябрда кўриб чиқилган ва тегишли қарор қабул қилинган.\nБироқ, кассация инстанция суди ОАЖнинг кассация шикоятини кўришда процессуал муддатларга риоя этмаган. Яъни, 2014 йил 4 августда келиб тушган кассация шикояти бир ойлик муддатда кўриб чиқилиши ва 2014 йил 4 сентябрга қадар қарор қабул қилиниши лозим бўлган. Бундан ташқари, кассация инстанция суди томонидан ХПКнинг 125-моддасига асосан ишни кўриш муддатини узайтириш чоралари кўрилмаган.\n20. Ҳал қилув қарори, қарор қабул қилган хўжалик суди, агарда ХПКнинг 180-моддасида назарда тутилган кассация шикоятини (протестини) қайтариш асослари мавжуд бўлмаса, кассация шикоятини (протестини) иш билан бирга беш кунлик муддатда Ўзбекистон Республикаси Олий хўжалик судига юбориши лозим.\nЎзбекистон Республикаси Молия вазирлиги «Transinsurance Plus» МЧЖга нисбатан хўжалик судига даъво аризаси билан мурожаат қилиб, жамиятнинг устав фондини шакллантиришни ва лицензия олиш учун тақдим қилинган ҳужжатларни ҳақиқий эмас деб топиш ҳамда лицензияни бекор қилишни сўраган.\nАпелляция инстанция судининг қарори билан ҳал қилув қарори ўзгаришсиз қолдирилган.\nКассация инстанция судининг қарори билан суд қарорлари ўзгартирилган.\nОлий хўжалик суди Пленумининг 2005 йил 23 декабрдаги «Кассация инстанциясида ишларни кўришда Ўзбекистон Республикаси Хўжалик процессуал кодексининг қўлланилиши тўғрисида»ги қарори 4-бандининг учинчи хатбошисида ҳал қилув қарори, қарор қабул қилган хўжалик суди, агарда ХПКнинг 180-моддасида назарда тутилган кассация шикоятини (протестини) қайтариш асослари мавжуд бўлмаса, беш кунлик муддатда кассация шикоятини (протестини) иш билан бирга Ўзбекистон Республикаси Олий хўжалик судига юбориши белгиланган.\n«Transinsurance Plus» МЧЖнинг 2013 йил 10 октябрдаги кассация шикояти Тошкент шаҳар хўжалик судига 2013 йил 11 октябрь куни келиб тушган. Мазкур кассация шикояти иш ҳужжатлари билан бирга Олий хўжалик судига 2013 йил 22 октябрь куни юборилган.\nВаҳоланки, хўжалик суди томонидан кассация шикояти иш ҳужжатлари билан бирга Олий хўжалик судига келиб тушган кундан бошлаб 5 кун ўтгач, яъни 2013 йил 15 октябрь куни жўнатилиши лозим бўлган. Бироқ Тошкент шаҳар хўжалик суди кассация шикоятини Олий хўжалик судига юборишда Пленум қарори талабларига риоя қилмаган.\nЎзбекистон Республикаси Савдо-саноат палатаси ОАТБ «Капиталбанк» манфаатида хўжалик судига даъво аризаси билан мурожаат қилиб, «Active Leasing» МЧЖ ва «Texno Leasing» МЧЖдан 173 118 018 сўм асосий қарз, 12 877 134 сўм пеня ундиришни ҳамда ундирувни гаров (ипотека) нарсасига қаратишни сўраган.\n«Texno Leasing» МЧЖнинг 2013 йил 30 октябрдаги кассация шикояти Тошкент шаҳар хўжалик судига 2013 йил 4 ноябрь куни келиб тушган. Мазкур кассация шикояти иш ҳужжатлари билан бирга Олий хўжалик судига 2013 йил 12 ноябрь куни юборилган. Бироқ, кассация шикоятини Олий хўжалик судига юборишда Тошкент шаҳар хўжалик суди томонидан Пленум қарори талабларига риоя қилмасдан беш кунлик муддатда юборилмаган ва процессуал муддатлар бузилишига олиб келинган.\nВаҳоланки, хўжалик суди томонидан кассация шикояти иш ҳужжатлари билан бирга Олий хўжалик судига келиб тушган кундан бошлаб 5 кунлик муддатда, яъни 2013 йил 8 ноябрь куни жўнатилиши лозим бўлган.\n21. Ижро варақасида уни ижрога тақдим этиш муддати кўрсатилади.\n«MEGA Savdo stroy» МЧЖ хўжалик судига даъво аризаси билан мурожаат қилиб, ЯТТ «Тоштемиров Даврон»дан 12 420 020 сўм асосий қарз ва 1 245 000 сўм пеня ундиришни сўраган.\nБиринчи инстанция судининг ҳал қилув қарори билан даъво қисман қаноатлантирилган. Мазкур ҳал қилув қарори кучга киргач ижро варақаси берилган.\nХПК 212-моддасининг биринчи қисмига асосан ижро варақасида қуйидагилар кўрсатилиши керак:\n1) ижро варақасини берган хўжалик судининг номи;\n2) ижро варақаси берилган иш ва унинг тартиб рақами;\n3) ижро этилиши лозим бўлган суд ҳужжати қабул қилинган сана;\n4) ундирувчининг ва қарздорнинг номи, уларнинг манзиллари;\n5) суд ҳужжатининг хулоса қисми;\n6) суд ҳужжати қонуний кучга кирган сана;\n7) ижро варақаси берилган сана ва унинг амал қилиш муддати.\nХПК 212-моддаси биринчи қисмининг 7-бандида ижро варақасида ижро варақаси берилган сана ва унинг амал қилиш муддати кўрсатилиши белгиланган бўлсада, ХПКнинг ўзида ёки бошқа қонун ҳужжатларида ижро варақасининг амал қилиш муддати белгиланмаган. Шу сабабли судья ижро варақасида унинг амал қилиш муддати ўрнига уни ижрога тақдим этиш муддатини кўрсатади.\nХПК 213-моддасига кўра, ижро варақаси суд ҳужжати қонуний кучга кирган кундан ёхуд ижрони кечиктириш ёки бўлиб-бўлиб ижро этишда белгиланган муддат тугаган кундан ёхуд ижро варақасини ижрога тақдим этиш учун ўтказиб юборилган муддатни тиклаш тўғрисида ажрим чиқарилган кундан бошлаб олти ойдан кечиктирмасдан тақдим этилиши мумкинлиги белгиланган.\n«Суд ҳужжатлари ва бошқа органлар ҳужжатларини ижро этиш тўғрисида»ги Қонуннинг 27-моддаси биринчи қисмининг 1-бандига кўра хўжалик судларининг суд ҳужжатлари олти ой мобайнида ижрога топширилиши мумкин.\nБироқ, биринчи инстанция суди томонидан берилган ижро варақасида уни ижрога тақдим этиш муддати кўрсатилмаган.\n22. ХПК 97-моддасининг иккинчи қисмига кўра муддатнинг охирги куни иш куни бўлмаган кунга тўғри келган ҳолларда ундан кейин келадиган биринчи иш куни муддатнинг тугаш куни деб ҳисобланади.\nНаманган вилоят прокуратураси «Уйчи Гулистон» МЧЖ манфаатида хўжалик судига даъво аризаси билан мурожаат қилиб, «Уйчи Гулистон» МЧЖ ва «Уйчи пахта тозалаш» АЖ ўртасида тузилган пахта хом ашёси ва уруғчилик пахта харид қилиш бўйича контрактация шартномасини бекор қилишни сўраган.\nБиринчи инстанция суди томонидан даъво аризаси иш юритишга қабул қилиниб, иш бўйича 2014 йил 11 июнда даъвони қаноатлантириш тўғрисида ҳал қилув қарори қабул қилинган. Мазкур ҳал қилув қарори бўйича 2014 йил14 июлда процессуал муддатлар тўғри ҳисобланган ҳолда ижро варақаси берилган.\nЧунки, ҳал қилув қарори бир ойлик муддатда кучга кириши белгиланган бўлсада, лекин бир ойлик муддат тугаган куни 2014 йил 12 июль шанба кунга, яъни иш куни бўлмаган кунга тўғри келганлиги сабабли, суд ижро варақасини бера олмаган. Шу боис, суд ХПК 97-моддасининг иккинчи қисмидан келиб чиқиб, дам олиш кунларидан кейин келган биринчи иш куни 2014 йил 14 июль душанба куни ижро варақаси берган.\nХПК 97-моддасининг иккинчи қисмига асосан муддатнинг охирги куни иш куни бўлмаган кунга тўғри келган ҳолларда ундан кейин келадиган биринчи иш куни муддатнинг тугаш куни деб ҳисобланади.\n23. Хўжалик ишида ижро варақасини ундирувчига топширилганлиги маълум қилинадиган буюртма хат орқали юборилганлигини ёки тилхат олиб топширилганлигини тасдиқловчи ҳужжат бўлиши керак.\nДаъвогар «Шароб савдо» унитар корхонаси хўжалик судига даъво аризаси билан мурожаат қилиб, жавобгар «Шамшир Юг» МЧЖдан 17 984 723 сўм асосий қарз ва 8 992 361 сўм пеня ундиришни сўраган.\nБиринчи инстанция судининг 2014 йил 29 июлдаги ҳал қилув қарори билан даъво қисман қаноатлантирилиб, жавобгардан даъвогар фойдасига 17 984 723 сўм асосий қарз ва олдиндан тўланган 184 347 сўм давлат божи ундирилган.\nСуд иш бўйича қабул қилинган ҳал қилув қарори қонуний кучга киргандан кейин «Шамшир Юг» МЧЖ ҳисобидан «Шароб савдо» УК фойдасига 17 984 723 сўм асосий қарз ва олдиндан тўланган 184 347 сўм давлат божи ундириш бўйича 2014 йил 29 августдаги ижро варақасини берган.\nАммо, ишда пул маблағларини ундириш бўйича берилган ижро варақаси ундирувчи (даъвогар)га қачон юборилганлиги номаълум.\nХПК 210-моддасининг иккинчи ва учинчи қисмларига кўра ижро варақаси ундирувчига суд ҳужжати қонуний кучга киргандан кейин берилади.\nИжро варақаси суд ҳужжати ҳисобланади ва ХПКда бошқа тартиб белгиланмаганлиги сабабли у умумий тартибда, яъни ундирувчига топширилганлиги маълум қилинадиган буюртма хат орқали юборилади ёки тилхат олиб топширилади.\n24. ХПК 210-моддасига мувофиқ ижро варақаси ундирувчига суд ҳужжати қонуний кучга киргандан кейин берилади. Шу боис суд ҳужжати қонуний кучга кириши билан суд ундирувчига ижро варақасини бериши лозим.\nЎзбекистон Савдо-саноат палатаси Тошкент шаҳар бошқармаси ОАТБ «Микрокредитбанк»и манфаатида хўжалик судига даъво аризаси билан мурожаат қилиб, жавобгар «Хумоюнхон бизнес» ХКдан 110 105 452 сўм ундириш ва кредит шартномасини муддатидан олдин бекор қилишни сўраган.\nБиринчи инстанция судининг 2014 йил 6 январдаги ҳал қилув қарори билан даъво қаноатлантирилган.\nАпелляция инстанцияси судининг 2014 йил 27 февралдаги қарори билан ҳал қилув қарори ўзгаришсиз қолдирилган.\nАпелляция инстанцияси судининг қарори қабул қилинган вақтдан қонуний кучга кирганлиги сабабли 27 февралда қарор бўйича ижро варақаси берилган. Бироқ суд томонидан ижро варақаси 2014 йил 11 мартдаги кузатув хати ва топширилганлиги маълум қилинадиган буюртма хат билан ОАТБ «Микрокредитбанк»ига юборилган.\nВаҳоланки, ХПК 210-моддасининг иккинчи ва учинчи қисмларига кўра ижро варақаси ундирувчига суд ҳужжати қонуний кучга киргандан кейин берилади.\nЎзбекистон Республикаси Олий суди Пленуми ва Олий хўжалик суди Пленумининг 2009 йил 10 апрелдаги «Суд ҳужжатлари ва бошқа органлар ҳужжатларини ижро этиш тўғрисида»ги Ўзбекистон Республикаси Қонунини қўллашда суд амалиётида вужудга келадиган айрим масалалар ҳақида»ги 06/196-сонли қарорининг 1-бандида судларнинг эътибори суд ҳужжатларининг ижросини таъминлаш фуқаролар ва юридик шахсларнинг ҳуқуқлари ҳамда қонун билан қўриқланадиган манфаатларини ҳимоя қилишда муҳим аҳамият касб этишига қаратилиши тўғрисида тушунтириш берилган.\nСуд ХПК ва мазкур Пленум қарори талабларидан келиб чиқиб ҳамда суд ҳужжати ижросини ўз вақтида ва имконият даражасида тўла-тўкис таъминланишига эришиш мақсадида суд ҳужжати қонуний кучга кириши билан ундирувчига ижро варақасини бериши лозим.\n2014 йил 31 декабрь.


Ўзбекистонлик курашчилар Филиппинда ўтган мусобақада муваффақиятли иштирок этишди\n16:51 / 06.06.2016\nЎзбекистонлик ёш спортчилар Филиппин пойтахти Манила шаҳрида эркин, юнон-рум ва хотин-қизлар кураши бўйича ёшлар ўртасида ўтказилган Осиё чемпионатида муносиб иштирок этди. Бу ҳақида “ЎзА” хабар бермоқда.\nМусобақанинг юнон-рум кураши бўйича вазни 50 килограммгача полвонлар беллашувида II ўсмирлар олимпиадаси ғолиби Илҳом Баҳромов барча рақибини мағлубиятга учратиб, олтин медални қўлга киритди.\n55 килограммгача бўлган курашчилар ўртасида Жавоҳир Мираҳмедов шоҳсупанинг энг юқори поғонасига кўтарилди. 66 килограммгача вазн тоифасида Мирзобек Раҳматов ва 84 килограммгача вазн тоифасида Жалғасбай Бердимуродов учинчи ўринни эгаллади.\nХотин-қизлар кураши бўйича ўтказилган баҳсларда Нодира Собирова, Набира Есенбаева ва Бахтигул Болтаниёзова ўз вазн тоифасида бронза медаль билан тақдирланди.\nЭркин кураш бўйича 55 килограммгача вазн тоифасида Ғуломжон Абдуллаев ва 60 килограммгача вазн тоифасида Темур Усмонохунов олтин медалга сазовор бўлди. Ўз вазн тоифасида Мажид Муродов ва Ҳасанбой Раҳимов кумуш, Шоҳрух Сапаев бронза медални қўлга киритди.\nЭркин кураш бўйича Ўзбекистон ёшлар терма жамоаси умумжамоа ҳисобида учинчи ўринни эгаллади.


Россия Фарғонага импорт тақиқи қўйишига сабаб бўлган помидор қаерда етиштирилгани маълум бўлди\n07:29 / 14.12.2020\nХалқ депутатлари Фарғона вилояти Кенгашининг навбатдаги йигирма учинчи сессияси бўлиб ўтди. Сессияда вилоят ҳокими Хайрулла Бозоровнинг йил якунлари ва келгуси йилги режалар бўйича маърузаси тингланди.\nМаърузада айтилишича, жорий йилнинг ўтган 9 ойида Фарғона деярли барча соҳаларда иқтисодий ўсишга эришган. Вилоятда ялпи ҳудудий маҳсулот ҳажми ўтган йилнинг мос даврига нисбатан 101,4 фоизга ошган. Хусусан, саноат маҳсулотлари ишлаб чиқариш ҳажми 100,4 фоизга, хизмат кўрсатиш ҳажми 103,1 фоизга, қурилиш ишлари 100,4 фоизга ошган.\nВилоят ҳокимининг айтишича, пандемия даврида инқирозга қарши кураш дастури доирасида 20 мингдан ортиқ тадбиркорга умумий ҳисобда 400 миллиард сўм солиқ имтиёзи берилган. Шунингдек, 7,2 минг тадбиркорнинг 1.3 триллион сўм кредит қарздорлиги 6 ой муддатга узайтирилган.\nМаърузада айтилишича, Фарғонада инвестиция дастурига мувофиқ 2020 йил қиймати 7 триллион сўм бўлган 737 та лойиҳа амалга ошириш ҳисобига 20 050 та янги иш ўрни яратилиши кўзда тутилган. Хусусан, январ-ноябр ойларида 4.1 триллион сўмлик 552 та лойиҳа фойдаланишга топширилди. Ушбу лойиҳалар доирасида 11 997 та янги иш ўрни яратилгани айтилди.\nСессия якунида Хайрулла Бозоров иштирокида ОАВ вакиллари учун матбуот анжумани ўтказилди. Унда вилоят ҳокимининг барча ўринбосарлари, сектор раҳбарлари, ҳокимликнинг бўлим ва бошқарма раҳбарлари ҳам иштирок этди.\nМатбуот анжуманида Хайрулла Бозоров охирги кунларда актуал мавзуга айланган Россиянинг вилоятдан олиб бориладиган помидорга импорт тақиқи қўйиши мавзусига тўхталди.\nМаълум бўлишича, «Россельхознадзор» таркибида жигарранг буришиш вируси аниқланган помидор Марғилон бозоридан олиб борилган. Россияга Фарғонадан синов тариқасида 5 кило помидор олиб борилган. Россияга олиб кетилган помидорни ким етиштиргани аниқланган ва текширилганда деҳқоннинг бошқа помидорларида Россияда аниқланган вирус бўлмаган. Умуман, Фарғонадаги бирорта иссиқхонада бундай помидор вируси топилмаган.\nШунингдек, Хайрулла Бозоров Россия томонидан қўйилган тақиқ қишлоқ хўжалиги маҳсулотлари савдосига салбий таъсир кўрсатишини қўшимча қилди.


Microsoft ва Google энг қиммат брендлар учлигида ўрин алмашишди – Газета.uz\nLotinchada 1 июл 2020, 13:15 Технологиялар Жаҳон\nMicrosoft Googleни ортда қолдириб энг қиммат брендлар учлигидан ўрин олди. Microsoft 326 млрд долларга, Google эса 323 млрд долларга баҳоланди. Amazon брендининг нархи $415,9 млрд гача кўтарилиб, компания яна биринчи ўриндан жой олди. Бу ҳақда CNBC хабар берди.\nAmazon BrandZ Top 100 дунёнинг энг қиммат брендлари рейтингида яна биринчи ўринни эгаллади. Бренднинг нархи бир йил ичида учдан бир қисмга ошиб, 415,9 млрд долларгача кўтарилган.\nИккинчи ўринни 352,2 млрд долларга баҳоланган Apple бренди эгаллаган. Учинчи ва тўртинчи ўринларда Microsoft (326,5 млрд доллар) ва Google (323,6 млрд доллар) брендлари турибди. Аналитиклар буни оммавий карантин даврида уйдан туриб фаолият олиб боришда Microsoft Teams ҳамкорлик дастурларига талабнинг ўсиши билан изоҳламоқдалар.\nБешинчи ўринда Visa (186,8 млрд доллар), олтинчи ўринда Alibaba (152,5 млрд доллар) компаниялари туришибди. Alibaba бренди қиймати йил давомида 16 фоизга ўсган.\n«Рақамли қурилмалар ёрдамида инсонларга ҳаётга мослашиш ва қулайликка эришиш учун имконият яратган брендларнинг нархлари ошган ёки ҳеч бўлмаганда ўз тоифаларида етакчиликка эришишган», — дейилади ҳисоботда.\nTikTok, Хитойнинг қисқа видеолар яратиш иловаси, BrandZ Top 100 да янги пайдо бўлганлар орасида энг юқори поғонани эгаллади. Бренд 16,9 млрд долларга баҳоланмоқда, ва бу KFC, Uber ва Adidasга қараганда баландроқ.\n100 та бренднинг умумий қиймати 5 трлн долларга етади. Бу эса 2019 йилга нисбатан 5,9% га кўпроқ.\n#brandz top 100


Давлат – қонундир – nurullohuz.com\n07.08.2017 Нафсимга ўгитлар\nДавлат бир гуруҳ одамлар йиғиндиси эмас. Давлат ‒ қонундир.\nБугунги воқеликда ва бизнинг шароитда жамият ўзаро келишиб қабул қилган Асосий Қонун ва ундан ўсиб чиққан ёрдамчи қонунлар давлат ҳисобланади.\nДавлатга бўйин суниш ‒ Қонунга итоат этиш, тўлиқ риоя этишдир.\nБўйин суниш эса фақат халқдан талаб этиладиган бурч эмас. Майда амалдордан тортиб давлат бошлиғигача ҳар ким ўртадаги Қонунга сўзсиз итоат этади, Қонун доирасида ишлайди, жамиятда Қонуннинг ишлашини таъминлайди. Тамом вассалом!\nАкс ҳолда уларни давлат одамлари деб бўлмайди! Балки, худди Қонунни бузган оддий киши жиноятчи саналганидай, Қонунга терс иш юритган бошлиқлар ҳам жиноятчилар тўдасидир, холос.\nБундан давлатни бошқариш аслида Қонунни юритиш экани келиб чиқади.\nБундан яна Қонун ишламаган жойда давлат йўқ деган маъно ҳам чиқади.\nАсосий Қонун давлат учун ҳам, халқ учун ҳам Бош Қўлланмадир.\nЖамиятга Асосий Қонун берган ҳуқуқни ёрдамчи қонунлар "олиб қўйса" ёки Асосий Қонун тақиқлаган ҳодисага ёрдамчи қонунларда рухсат бериб юборилса, бундай давлатда тартиб-интизом қолмайди, бошбошдоқлик ҳукм суради.\nДемоқчимизки, масалан, мамлакатнинг Асосий Қонуни берган бирон эркинликни кейин чиқарилган қонун ва қоидалар халқдан тортиб олиб қўйса, қанақадир ишхоналар, ўқув юртлари ўзларича “ички тартиб” деб Асосий Қонун берган ҳуқуқни топтаса ва давлат бу ҳолга парво қилмаса, бу энди очиқдан-очиқ зулмга киради.\nБундай пайтда Асосий Қонун кафолатчиси ҳисобланган Президент зудлик билан ўртага кириб, давлатнинг обрўйини сақлаб қолиши ва адолатни тиклаши лозим бўлади.


Азиза эмас, Орзухол эдим\nИнсонга исм нима мақсадда берилади? Бошқалардан ажралиб туриши учунми ёки жамиятда шу ном билан ўз ўрнини эгалласин дебми? Агар тақдир тақозоси билан исм бир неча бор ўзгариб кетса-чи? Бу унинг ҳаётига ҳам таъсир қиладими?\nАзиза опанинг ҳаёти мисолида худди шу жараённи кузатиш мумкин. У ёқдан-бу ёққа кўчиришлар оқибатида Орзухол исмининг Азза, кейин Азиза бўлиб ўзгариб кетиши, унинг ҳаётида ҳам ўзгаришлар ясади.\n1943 йили Сурхондарё вилоятининг Шўрчи туманида деҳқон оиласида туғилганман. Айни уруш қизиган паллалар экан. Мен дунёга келганда отам урушга кетиб, онам ёлғиз ўзи қолган. Бирин-кетин фарзандларини бериб қўйган. Ўша йиллари ёлғиз аёлнинг фарзанд катта қиладиган кучи ҳам бўлмаган-да. Биз уч қиз - опаларим Зулфия, Рўзихол ва мен омон қолганмиз. Онам биздан ҳам айрилиб қолишдан қўрқиб, Рўзихол опам билан мени Термиздаги 18-меҳрибонлик уйига топширибди. Лекин бир йилча вақт ўтгач, меҳрибонлик уйини бошқа жойга кўчиришади ва ўшанда опам иккимиз икки ёққа ажралиб кетганмиз.\nЭс-эс ёдимда, онам Орзухол исмимни қисқартириб «Арзи» деб чақирарди. Кейинчалик, меҳрибонлик уйидагилар исмимни сўрашганларида, ёш бола бўлганман-да, тилим унча келишмай «Азза» деб жавоб берганман. Анча йиллар мени шундай чақиришди. Кейин исмим Азизага ўзгарди.\nДеновдаги меҳрибонлик уйида 7-синфни битирдим. Ўша дамларни ўтириб-ўтириб соғиниб кетаман. Болалигимда жуда шўх эдим. Кичик гуруҳдаги болаларни йиғиб, ўзимча гармонда мусиқа чалиб, қўшиқлар куйлардим.\nБир воқеа сира ёдимдан чиқмайди. Ёшлигимда ўғил бола феълроқ бўлганимданми, велосипедда учишни роса хоҳлардим-у, сира уддалай олмасдим. Бир куни ҳовлида катта велосипед турган экан, қани уриниб кўрай-чи, деб энди ўтиришимни биламан, йиқилиб тушсам денг. Мураббийимнинг олдига бориб айтсам, роса койиб берди. Шунда аламимни олиш мақсадида, ўт-ўлан юлиб бурнимга тиқдим-да, охири қонатдим. Бир пайт болалар қий-чув қилиб, мураббийимизни чақириб келишди...\nБиз мактабда ота-онаси билан яшайдиган болалар билан бирга ўқиганмиз. Нонуштага бериладиган қора нонни емай, сумкамизга солиб, мактабга боргач, уйидан келадиган болаларга ялиниб, ёпилган нонга алмаштириб олардик. У нон бошқача бўларди, билмадим, унда она иси бормиди? Шунга қарамай, меҳрибонлик уйида катта бўлганимдан сира афсусланмайман. Чунки устозларимиз ҳамиша атрофимизда парвона эди. Уст-бошимиз покиза, қорнимиз тўқ. Ҳар дам олиш кунлари меҳрибонлик уйига қарашли боққа бориб сайр қилардик. Атрофи дарахтлар билан ўралган Қизилсойда, Чендир дарёсида тўйгунимизча чўмилардик. Қайтишда эса йўлимиздаги катта боққа «ўғрилик»ка тушардик. Ўшанда ҳам мен фаол эдим. Қизлар «Сен чаққонроқсан, устига чикиб бизга териб-териб ташла», дейишарди. Бир куни боғбонга тутилиб қолдик. Дугоналарим қочиб кетишди, мен дарахт устида қўлга тушдим. Ёши каттароқ амаки узун калтак кўтариб, «Қани, тушасанми-йўкми?» деб тиш қайраб турибди. Нима қилишимни билмайман. Шунда «Майли, тушаман, фақат сиз нарироққа бориб туринг», дедим-да, туша солиб, жуфтакни ростладим. Шу бўлди-ю, ўша боққа қайтиб кирмадим.\nКатта-кичик шумликларимга қарамай, ҳар доим ўтказиладиган тадбирларда ё қўшиқ айтардим, ёки ракс тушардим. Доим фаол эдим. Кўпинча тумандаги тадбирлар клубимизда ўтказиларди. Бир куни ёши каттароқ аёл келди-да, «Бизга бирор нима чалиб берасанми?» деб сўради. На нотани биламан, на бошқани, лекин қўрқмай катта сахнага чиқдим-да, пианинога ўтириб ишни бошладим. Ҳамма қарсак билан олқишлади. Бу менинг саҳнадаги илк ижром эди. Оҳ-оҳ, ўша пайтлар яна бир мартагина қайтиб келса эди.\nЎйлаб қоламан-да, онам жуда тўғри иш қилганлар. Балки, ўзлари билан олиб қолганларида шундай кунларни кўрмасмидим? Яна ким билади дейсиз. Аммо «Менинг ҳам ота-онам, жигарларим бормикин?» деган савол доим мени қийнаган. Лекин Аллоҳга беадад шукр, уларни кўриш ҳам насиб этди.\nСанъатни фаррошликка алмашиб бўладими?\nҚизиқ савол-а? Лекин шундай лаҳзалар бўлар эканки, инсонга минг дабдабаю машҳурликдан кўра ўз яқинлари, ўзи севган кишилар билан бирга оддийгина, тинч ҳаёт кечириш маъқул келади.\n7-синфни битиргач, Термиздаги педагогика билим юртига ўқишга кирдим. У ерда меҳрибонлик уйида ўсган тўртта қиз бирга юрардик. Ҳар йили кузда пахта теришга олиб боришарди. Тўртовимиз аранг етмишга етказардик, бошқаларники юздан ошиб кетарди. Бир куни раҳбаримиз ҳамманинг олдида бизни ўртага чиқариб, роса изза қилди. Чидаб туролмадик, эртасига юкларимизни жойлаб, қочдик. Аммо кейин унча-мунча гап эшитмадик-да.\nУч йил таҳсил олгач, билим юртимиз Қаршига кўчирилди. У ерда ҳам бир йил ўқидим. Шундан сўнг Тошкентга келдим. Университетнинг филология факультетида ўқиш учун ҳужжат топширдим. Имтиҳонлар тугагач, ҳамма уй-уйига кетиб қолди. Ётоқхонада бир ўзим қолганман. Ич-ичимдан сиқилиб, ҳеч қаерга сиғмасдим. Бир куни айланиб юрсам, биринчи синфдаги дугонам Соҳибани учратиб қолдим. Шунақа хурсанд бўлдим, шунақа суюндим, энди қўяверасиз. Ўзиям билмайман неча соат гаплашдик. У «Тошкентда нима қилаяпсан? Бирор ўқишга кирдингми?» деб сўради. «Филология факультетига кирдим», дедим. Соҳиба бўлса, «Ахир сени дурустгина овозинг бор эди. Филологияда нима қиласан. Мен зўр битта ўқиш топдим. Ҳали имтиҳонлари тугамабди. Юр, бир ҳаракат қилиб кўрамиз», деди-да, ҳозирги Ўзбекистон давлат санъат институтига бошлаб борди. Имтиҳонни Тошхўжа Хўжаевга топширдик. Худойим бераман деса, ҳеч гап эмас экан, ўқишга ҳам кириб кетдик.\nЛекин кўнглим сира ёришмасди. Ўзим тарбияланган меҳрибонлик уйига қайтиб бордим. «Майли, фаррош қилиб бўлса ҳам ишга олинглар», деб роса ёлвордим. Ўқитувчиларим «Эсингни еганмисан сен қиз?» деб койиб-койиб қайтариб юборишди.\nКейин яна тўрва халтамни оркалаб, Тошкентга қайтдим. Ўқишлар бошлангач, ётоқхона тўлиб кетди. Зерикиш нималиги билинмай қолди. Лекин анча қийинчиликларни кечирдик. Ҳатто пул топиш мақсадида, дарсдан кейин кўшиқ ҳам айтардик.\nАста-секин устозларнинг кўзига кўрина бошладим. Тошхўжа Хўжаев ва Иза Исеевалардан мусиқа ва театр бобида дарс олдим. Талабалик давримда «Қор маликаси»да Герда образини ўйнадим.\nТеатр - менинг тақдирим\nСаҳна. Театр. Бу инсон ҳаётининг жажжи кўриниши. Агар киши бу мураккаб дунё ишлари билан бирга саҳнада ҳам яшаса-чи? Унда ўша инсонни бу дунёда икки карра яшаган деб ҳисоблаш мумкин эмасми?\n1967 йили ўқишни тамомлаб, Йўлдош Охунбобоев номидаги Ёш томошабинлар театрига йўлланма олдим. У ерда бир йил ишладим. Катта саҳнада биринчи марта А.Неверовнинг «Тошкент - нон шаҳри» спектаклида Серёжа (ўғил бола) ролини ўйнадим. Драмада уруш йилларининг қийинчиликлари тасвирлангани учун ҳам уни таъсирчан чиқара олгандим. Бу ижромга 27 март - Театр кунида «Йил актрисаси» мукофоти берилди.\nБундан ташқари, Ҳамзанинг «Ишқ қурбонлари»да Сора, А.Островскийнинг «Қачонгача мой ейсан» драмасида Меленья, М.Каримовнинг «Ўн саккиз ёшлигим» ва «Дийдор» драмаларида Шавқия ва Шоҳиста, чех ёзувчиси Блажекнинг «Учинчи орзу» комедиясида Божена, М.Хайруллаевнинг «Тинмас соз»ида Қисматхон, Шуҳратнинг «Беш кунлик куёв» драмасида Ўлмасхон образларини ижро этдим. 1968 йили 16 августда ҳозирги Аброр Ҳидоятов («Ёш гвардия») театри ташкил этилди. Ширин Азизова, Тўғон Режаметов, Мирсоат Усмонов (директор), Эргаш Масофаев (режиссёр) ва мени «Ёш томошабинлар»дан шу театрга ўтказишди. Аввалига иш бошлашимиз қийин кечди. Театр фаолиятини йўлга қўйиш учун бир неча ойлаб ўша ерда ётиб қолишимизга ҳам тўғри келди. Ҳаммамиз тиш-тирноғимиз билан ёпишиб ишладик. Кечани кеча, кундузни кундуз демай меҳнат қилдик. Кейин аста-секин янги актёрлар келди. Ишимиз изга туша бошлади.\nБу театрда ҳам қайноқ фаолият даврим бошланди. Ш.Бошбековнинг «Тикансиз тиканлар» асарида Учқун, Р.Ҳамзатовнинг «Узоқ қишлок» спектаклида сотувчининг рафиқаси, С. Азларовнинг «Қайтар дунё»сида Хатира опа, Э.Хушвақтовнинг «Эски муҳаббат» драмасида Райҳоной, А.Васильеванинг «Лайлак ва халифа»сида Бомбарбия, Т.Аксаковнинг «Алвон гул» драмасида энага, шунингдек, «Аршин мол олон»да Зебо, «Ғаройиб оқшом»да Самира, «Беш сўм»да Салби, «Паранжи сирлари»да Гулжон, «Чеча»да Чеча, «Тоға-жиянлар»да Асалхон, «Можаро»да Жон Робинсон образларини ижро этдим.\nМен роль ўйнашни саҳнада бошламайман, балки уйдан чиқиб, театрга етиб келгунча ўша образ характер-хусусиятларини ўзимга сингдириб, ўша образга айланиб оламан. Худди шундай, спектакль тугагач, қаҳрамоним тақдиридан чиқиб кетишим хам қийин кечади. Бир неча кун ўйлаб юраман. Хуллас, театр - менинг такдирим.\nХали ўн гулидан бир гули очилмаган қизалоқ эдим. Сочим товонимни ўпарди. Тез-тез сафарларга чикардик. Ўша кезлари театримиз шофёри Тўлқин ака сочимга ошиқ бўлиб, кўз остига олиб юрар экан. Ҳар доим меҳрибон эди. Менинг ғамимни еб, ташвишимни чекарди. Балки, ҳаётда ота-она меҳрини кўрмаганимдандир, бу инсоннинг ғамхўрлиги мени бефарк колдирмасди.\nСпектакль кеч тугаган кунлари «Қоронғида ёлғиз юрманглар», деб уйга олиб бориб қўярди. Биласизми, кимдир сизга ўз муносабатини очиқ-ошкора айтиши мумкин, лекин амалда ҳеч нарсани кўрмайсиз. Бундайидан Худо асрасин. Мен Тўлқин акада бунинг аксини топдим.\nЎзи, ҳаётда мен муҳаббатдан кўра меҳрни афзал кўраман. Чунки муҳаббатнинг аччиқ қийноқлари бор, меҳр эса жуда ширин. Мен Тўлқин акадан ўзим тилагандек меҳрни топдим.\n1969 йили турмуш қурдик. Ҳаётимизни изга тушириб олиш осон кечмади. Лекин Аллоҳнинг мукофотлари кўп экан. Икки ўғил, бир қизли бўлдик. Уларни ҳалол меҳнатимиз билан ўқитдик.\nҚизим Муҳайё тиббиёт соҳасида фаолият юритади, Алишер ўғлим давлат хизматида, кенжамиз Баҳодир эса поччаси Тожибой Шукуров билан бирга эстрада соҳасида ижод қилиб келмоқда.\nБир этак набираларим - менинг жону жаҳоним.\n«Қаердасан, жон болам»\nОилам тўкис, ижодим ҳам ўз йўлида кетарди. Лекин кўнглимдаги бир кемтикликдан сира тинчлик йўқ эди. Ўша икки ёшлигимда йўқотган жигаргўшаларим соғинчи ичимни тирнарди. Кўп суриштирдим, ахтардим. Қани, бир садо бўлса.\nУлар ҳам мени роса излашибди. Онам меҳрибонлик уйига мени берганидан кейин, икки-уч йил ўтиб, қидириб борибди. Опамни топибди, мени эса изламаган жойи қолмабди. Шундан сўнг «Сени қидираман, Орзухол» сарлавҳали туркум мақолалар бериб борибди. Бир куни Термизда менга дарс берган Болтажон Содиқов мақолани кўриб колади ва қидирилаётган одам мен эканлигимни тахмин қилади. Улар расмимни қўшиб онамга хабар жўнатишади. Қизининг тирик эканини эшитган онам Тошкентга жиянларимни юборади. Улар келган вақтда мен сафарга - Қора денгизга жўнаб кетгандим. Хат ёзиб қолдиришибди. Сафардан қайтгач, кувончим бўғзимга келиб, болаларни олиб, Жарқўрғоннинг Какайди қишлоғига йўл олдик. Вай-вай-вай, бутун қариндош-уруғ, ҳам-қишлоқлар Қурбоной аянинг қизи топилибди, деб мени кўргани йиғилишибди.\nБоришим билан онам йўлимга пешвоз чиқди. Шундай бағрига босдики, ўтган қирқ йилнинг ҳиссаси чиқиб кетди...\nНима ҳам қилардик, тақдирга шу битилган экан-да. 1985 йили - нақ қирқ йилдан кейин мен 84 ёшли онам Қурбоной момо, 68 ёшли тоғам Ҳайитбой ва опаларим Зулфия ва Рўзихолларнинг дийдорига эришдим.\nБизнинг бу қиссамиздан таъсирланиб драматург Салоҳиддин Сирожиддинов «Қаердасан, жон болам» асарини ёзди. Унинг видеофильм варианти ҳам ишланди.\nМени «фол кўради» дейишади\nБир куни қизим Муҳайё ишга кетаётган экан, бир аёл ушлаб олиб, «Онангиз, ҳақиқатан ҳам, фол очадими?» деб сўрабди. Қизимнинг ҳам сал ҳазилкашлиги бор. «Ҳа, театрга боринг, ўша ерда очиб қўяди», дебди-да, кетаверибди. Вой бир маҳал қидириб келса денг. Қизим ҳазиллашган дейишимга карамай, «Опа-чи, опа, рози қиламан, йўқ деманг», деб роса ёлворди.\nБилмадим, негадир режиссёрларимиз менга доим фолбин образини беришади.\n«Тоҳир ва Зуҳра», «Еттинчи фалакдан келган овоз», «Янги ой чиққан кеча», «Домла» кинофильмларида фолбин образини ижро этганман. Лекин ўзим бирор марта фолбинга борган одам эмасман, ишонаверинг.\nБундан ташқари, «Беш қисмат»да Саодатхон, «Келгинди куёв», «Бомба»да совчи, «Гўзаллик сири»да она, «Пўшт арава»да Муҳаббат хола, «Чашма»да Мактуба буви, «Гулхан атрофидагилар»да Раиса опа, «Шайтанат»да Рихсихон опа ролларини ўйнадим.\nҲозирги кунда эса «Жон қайдадур», «Забаржад» фильмлари билан бандман.\nМенинг шунча йиллик ижодим мобайнида ярқ этиб кўринган образим, бу - Чеча. Бу ролимда онам - Қурбоной момо қиёфасини яратганман. Шева ҳам, гапириш усули ҳам, ҳатто либослар ҳам онамники.\nЧеча соф ўзбекона, Сурхон нафасли образ. Унда ҳозирда унутилиб кетаётган миллий қадриятларимиз, урф-одатлар кулги аралаш очиб берилган. Балки шунинг учунми Мели Юсуф ва Салим Қорабоевларнинг бу драмаси катта муваффақият қозонди.\n2000 йили мени Чеча образим туфайли «Йилнинг энг яхши ижодкори учун» Офарин мукофоти билан тақдирлашди. 2006 йили эса Ўзбекистон халқ артисти унвонига муяссар бўлдим.\n«Меҳнат, меҳнатнинг таги роҳат», деб шуни айтсалар керак-да...\nҲаётда ҳар бир инсон ўз турмуш йўлидан келиб чиқиб хулосалар чиқаради. Ҳаётнинг яхши-ёмонини кўриб, турли синовларни бошдан кечириб, битта хулосага келдим. Инсонни инсон сифатида улуғлайдиган ягона нарса, бу - унинг меҳнати. Ҳалол меҳнат, касбга садоқат барча ютуқларнинг бош омилидир.\n(Шаҳноза ШОЖАЛИЛОВА ёзиб олди.\n“Jannat Makon” журнали 2008 йил/май)


Шариат ҳақида — У ким, бу нима — QOMUS.INFO\nQOMUS.INFO > Ш ҳарфи > ШАРИАТ\nШАРИАТ (араб. — тўғри йўл; исломда қонунчилик маъносида ишлатилади) — ислом ҳуқуқтизими. Шариатда соф ҳуқуқий масалалардан ташқари ахлоқий меъёрлар ва амалий диний талабларга ҳам қонун туей берилган. Шариатга мусулмон киши учун дунёга келишидан то ўлимигача юриштуришини белгиловчи қоидалар тўплами сифатида қаралган. Илк исломда жамиятни ҳуқуқий бошқариш Куръон асосида олиб борилган. Кейинроқ мусулмонларнинг барча ижтимоийиқтисодий, сиёсийҳуқуқий ва диний фаолиятини камраб олувчи қонунлар мажмуасига эҳтиёж туғилган. Ислом хуқуқшунослари бир неча аср мобайнида Шариат меъёрларини ишлаб чиққанлар. Шариатга Куръон, сунна, ижмо ва қиёс асос қилиб олинган. Шариат ҳуқуқий тизим сифатида 11 —12-а. ларда тугал шаклланган. Бунда ёзма ва оғзаки диний, маданий, ахлоқий, ҳуқуқий, маҳаллий урфодат ва анъаналарнинг таъсири бўлган.\nИсломда суннийлик ва шиаяикдагч Шариат тизимлари ўртасида муайян тафовутлар бор. Суннийликда ҳанафийлик, моликийлик, шофиъийлик, ҳанбалийлик, шиаликда эса жаъфарийлик мазҳабининг ўзига хос ҳуқуқий тартиблари мавжуд. Шариатда давлат (халифалик) хуқуқи меъёрлари, мажбурият, мерос, жиноят, жазо ва оиланикох. ҳуқуқи, шунингдек, суд ишларини юритиш, васийлик кўрсатмалари берилган. Шариат хусусий мулкни худо томонидан белгиланган, доимий ва ўзгармас деб ҳисоблайди. Шариатда барча хаттиҳаракатлар дастлаб 2 тур — ҳаром ва ҳалолга ажратилган. Кейинчалик Шариат шаклланиб тугалланган даврда 5 тоифага бўлинган. Булар: фарз ё вожиб — бажарилиши муҳим ва мажбурий ҳисобланган хаттиҳаракатлар (мас, намоз ўқиш, закот бериш); суннат ё мустаҳаб — мажбурий эмас, лекин маъқул, лозим деб ҳисобланган нормалар (мас, уйланиш, садақа бериш); мубоҳ ё жоиз — рағбатлантирилмайдиган ва уни бажармаслик гуноҳ ҳисобланмайдиган ихтиёрий хаттиҳаракатлар (мас, битим, савдо шартномалари тузиш, сафар қилиш, емоқ, ичмоқ ва б.); макруҳ — жазога тортилмайдиган, аммо номаъқул ҳисобланадиган хаттиҳаракатлар (мас, сўкиниш, катталарнинг ҳурматини ўрнига қўймаслик, сувни ифлослантириш, ҳайвонларга ҳаддан ортиқ юк ортиш); ҳаром — қатьий равишда тақиқланган хаттиҳаракатлар (мас, чўчқа гўшти истеъмол қилиш, арақ ичиш, одам ўлдириш ва б.). Ш. жиноят учун қатъий, шафқатсиз чораларни кўзда тутади.\nШариат илмлари ислом дини ва унга боғлиқ бўлган масалаларни қамраб олган. Булар тажвид (қироат), тафсир, ҳадис, фиқҳ илмлари, фиқҳнинг фаръий (жузъий) қисмлари ҳамда калом илмидан иборатдир. Шариат илмлари қаторига араб тили ва адабиёти ҳам киритилади, чунки уларсиз Шариат илмларини ўрганиш мумкин эмас, деб ҳисобланади (яна қ. Мусулмон ҳуқуқи).\nАд.: Бурҳониддин Марғиноний, Ҳидоя, 1ж., Т., 2000; Абдулваҳҳоб Халлоф, Усул ул фиқҳ (Ислом қонуншунослиги асослари), 1—2қисм, Т., 1997; 3—4 қисм. Т., 1999; Абдулҳаким Шаръий Жузжоний, Ислом ҳуқуқшунослиги, ҳанафий мазҳаби ва Ўрта Осиё фақихлари, Т., 2002; Саидов А. Ҳ., Бурҳониддин Марғиноний — буюк ҳуқуқшунос, Т., 1997; Ҳусниддинов 3., Ислом: йўналишлар, мазҳаблар, оқимлар, Т., 2000.


Хусусан, мамлакатимизга яширинча олиб келинган сохта чет эл валютасини Тошкент шаҳрида яшовчи Т.Х. ва Т.М. сотиш мақсадида Бухоро шаҳрига олиб боришади. Улар қалбаки 88 450 АҚШ долларини 34 000 АҚШ долларига сотган вақтларида ашёвий далиллар билан ушланди. Шунингдек, уларнинг ёнида яна 10 050 сохта АҚШ доллари борлиги маълум бўлди. Тезкор тадбир давомида жами 98 500 қалбаки АҚШ доллари мусодара қилинди.


Qalampir.uz - Мирзиёев ва Путин Навоийда АЭС қурилишига старт беради...ми?\nМирзиёев ва Путин Навоийда АЭС қурилишига старт беради...ми?\n14:04, 10.10.2018 Жамият\nИкки давлат раҳбари ҳамкорликдаги энг йирик лойиҳа тамал тошини биргаликда қўйиши мумкин.\nЎзбекистонда энг замонавий атом электр станциясини қуриш ишлари тез орада бошланади. Бу ҳақда “Росатом – Халқаро тармоқ” раҳбари Александр Мертен маълум қилди.\n“Ўзбекистонда энг замонавий ускуналар билан жиҳозланган Халқаро атом энергияси агентлигининг (МАГАТЭ) барча хавфсизлик талабларига тўла жавоб берувчи АЭС қурилади. Унинг энергоблоги 60 йил хизмат қилиши кафолатланади. Муддатни яна 20 йилга узайтириш имконияти мавжуд. Станция мамлакатда ишлаб чиқарилаётган жами электр энергиясининг бешдан бир қисмини етказиб бера олиш қувватига эга бўлади”, деган Александр Мертен МАГАТЭ миссияси билан бўлган семинарда.\nШунингдек, Ўзбекистондаги илк АЭС қаерда қурилиши ҳам маълум бўлди. Қурилиш учун табиий сув манбаи мавжуд ҳудуд танланган. Станция Навоий ва Бухоро вилоятлари чегарасида Тўдакўл сув омбори яқинида қурилади.\nЎзбекистон ва Россия Ҳукуматлари ўртасида келишув жорий йил сентябрь ойида Бош вазирлар томонидан имзоланганди.\nАЭСни жиҳозлаш учун Ўзбекистон русларнинг “3+” авлод ВВЭР-1200 реакторини танлаган. Ушбу ректор Россияда ҳам дунёда ҳам МАГАТЭнинг барча талабларига жавоб бериши инобатга олинган.\nТаъкидлаш керакки, АЭС қурилиш ишларига 19 октябрь куни бошланиши эҳтимоли мавжуд. Негаки, 18-19 октябрь кунлари Россия Федерацияси Президенти Владимир Путин Ўзбекистонга расмий ташриф билан келади. Ташриф давомида Ўзбекистон Республикаси Президенти Шавкат Мирзиёев ва Россия Президенти Владимир Путин станция қурилишига старт бериши мумкин.\nТеглар:АЭС Шавкат Мирзиёев Владимир Путин Ўзбекистон-Россия\n“Эль-Класико” куни “Барселона” собиқ юлдузи Тошкентга келади\nНавоий вилоятида даҳшатли ЙТҲ юз берди\nМАГАТЭ раҳбари Ўзбекистонга таклиф қилинди\n15:45, 01.02.2019 994\nҚуролли кучларнинг 30 нафарга яқин офицери Россияга боради\n17:00, 31.01.2019 1 643


«Болам йиғламайди, эрим юрмайди, эртадан озаман...» | Суғдиёна биринчи аёллар электрон журнали\n«Болам йиғламайди, эрим юрмайди, эртадан озаман...»\nЭртадан парҳез бошлайман, ишларимни режалаштираман, фарзандим билан жиддийроқ шуғулланаман ва... ўзимни алдашни бас қиламан. Аммо тонг отиши ҳамон олдимизга қўйган вазифаларимизнинг бари яна «эртага» бажарилишини кутиб қолаверади. ҳар биримизда кузатиладиган ҳолат, шундай эмасми? Чунки биз муаммонинг кўзига тик боқиш ўрнига, ундан қочишга ҳаракат қиламиз. Хўш, бунинг сабаби нимада? Ўзимни ўзим алдайман?!\nБу жараённи сериал томоша қилишга ўхшатиш мумкин. Бемаъни эканлигини тушуниб турсангиз ҳам, кўришда давом этаверасиз. Бир муддат ўтгач эса унинг асосий қаҳрамони ўзингиз эканингиз маълум бўлади. Гарчи аллақачон ҳақиқий ҳаётдан йироқлашиб кетганингиз аниқ бўлса-да, вазиятни ўзгартиришга шошилмайсиз. Чунки, ички туйғуларингизни ўз ҳолича қабул қилгандан кўра, шу эртакнинг бош қахрамони бўлиш осонроқ-да. Аксарият одамлар хатти-ҳаракатларини оқлаш учун ҳам ўзини алдашга баҳона излайдилар. Аслида, ҳақиқатни била туриб, «кел бугун ўзимни би-и-и-ир алдаб, роҳатланай» демаймиз, албатта. Бироқ маълум вазиятларда ақлнинг эмас, туйғунинг гапига кириб, «менга шу йўл қулай» деган ёндашув билан иш кўрамиз. Муносабатлардаги ёлғонлар\nКўпчилик руҳшуносларнинг фикрича, инсон ўз руҳиятига жиддий зарар етказиши мумкин бўлган ахборотни енгилроқ қабул қилишга одатланган. Албатта, бу механизм жиддий руҳий хасталикларнинг олдини олишга ёрдам беради. Аммо биз кундалик турмушдаги кичик муаммоларни шу йўсинда ечишга ҳаракат қилганимиз боис, у акс таъсир кўрсатади. Бу эса вазиятга нотўғри баҳо беришга сабаб бўлиши мумкин. «Банд бўлгани учун қўнғироқ қилишга вақт тополмаган... »\n«Албатта у мени севади, фақат муҳаббати бошқаларникидан фарқли...»\n«Кеч келган бўлса, ишда ушланиб қолгандир-да...» Аслида, бу баҳоналар муҳаббатнинг бир кўринишига ўхшаб кетса-да, ёлғондан ўзгаси эмас. Одатда бундай баҳоналар билан ичкиликка ружу қўйган, қўли югурдак эрларнинг хотинлари, оилали эркакка кўнгил қўйган аёллар ўзларини ишонтириб, фикрларини оқлайдилар. Чунки муаммога тик қарашдан кўра, бир муддат бўлса-да ўзларини алдаб яшашни афзал билишади. Бунинг асл сабаби эса аёлнинг ўзига бўлган ишонч йўқотганлиги ва ҳаётда ёлғиз қолишдан қўрқишидир. Шунинг учун ўзи ўйлаб топган «ҳаёт»да азобланиб яшашга мажбур бўлади. Ҳаётимиздаги кичик алдовлар\n«Ишга кеч қолишимга тирбандликлар сабаб...»\n«Аслида семизмасман, шунчаки суякларим оғир...»\n«ҳамкасбларим тинчгина ишлаб юрганимни кўролмайди, шунинг учун доим танбеҳ бериб,бошлиқнинг олдида обрўйимни тўкишга ҳаракат қилишади» Агар шу тобда бир гипнозчи пайдо бўлиб қолса борми? Балки, кун давомида ижтимоий тармоқларда кимларнингдир суратларига «лайк» босиб ўтирганимиз учун ишимизнинг унуми бўлмаётгани, танбаллигимиз туфайли уйдан кеч чиққанимизу, аслида қават-қават кийинганимиз учун эмас, ёғларнинг вазни ортгани учун тарози қизил чизиқни кўрсатаётгани маълум бўлиб қоларди, эҳтимол. Аммо инсон учун ҳар куни йўл қўядиган кичик хатолари йиғилиб, катта муаммоларга айланишини тан олгандан кўра, бунга атрофдагиларни айбдор қилиб қўйган афзалроқ. Ахир уларни тузатиш «ортиқча» ҳаракатни талаб этади. Чораси бор!\nБир қарашда ўзини алдаш кишига муаммоларни енгишда ёрдам берадигандек кўринса-да, аслида олдинга интилишга тўсқинлиқ қилиши ҳам мумкин. Энг ачинарлиси эса инсон бу ёлғони билан ўзини овутиб, тинчлантириб яна йўлида давом этаверади. ҳаётида риваожланиш, яхши тарафга ўзгаришлар кузатилмайди. Агар ҳолатга тўғри баҳо бериб, ўз вақтида муаммонинг олдини олишга интилсангиз, феъл-атворингизни кузатишдан, таҳлил қилишдан тўхтаманг. Шунингдек, ички овозингиз шипшитиб турган ҳақиқатни хаспўшлашга ҳаракат қилманг. Қанчалик мушкул бўлмасин, ички қўрқув ёки азобдан чўчиманг. Чунки қийинчиликлар енгилсанина фароғат келади. Ва яна, “ўзимни алдаб юрарканман”, деб саросимага тушиб қолиш ҳам ярамайди. Камчиликларингизни тўғрилашга, хатоларга йўқ қўймасликка интилинг. Руҳшунос Шаҳноза Халилова тавсиялари асосида Камола тайёрлади.


Ўзбекистонни интернет эркин бўлмаган давлатлар қаторида қолди - Darakchi\nЎзбекистонни интернет эркин бўлмаган давлатлар қаторида қолди\nHI-TECH 23.09.2021, 19:30\nЎзбекистон АҚШнинг Freedom House нодавлат ташкилоти томонидан Интернет эркин (not free) бўлмаган мамлакатлар рўйхатига киритилди. Бу ҳақда Қалампир.уз ташкилот сайтида эълон қилинган ҳисоботга асосланиб хабар бермоқда.\nҚайд этилишича, Ўзбекистон “Freedom on the Net 2021” (Интернетдаги эркинлик 2021) рейтингида мумкин бўлган 100 баллдан 28 балл тўплаган.\nМДҲ давлатлари ва собиқ постсовет республикалари орасида бу энг паст кўрсаткичдир. Масалан, Россия - 30, Беларусь - 31, Қозоғистон - 33, Озарбайжон - 35, Қирғизистон - 53, Украина - 62, Арманистон - 71, Грузия - 77 балл олган.\nҲужжатга кўра, Ўзбекистон расмийлари веб-сайтларни блокировка қилишда ва ҳукуматни танқид қилувчиларни ҳибсга олишда давом этмоқда.\n“Ҳукумат, шунингдек, маълумотларни ҳимоя қилиш тўғрисидаги қонунни ўзгартириб, фойдаланувчиларнинг маълумотларини локализация қилишни талаб қилди, бу эса таниқли ижтимоий тармоқларни блокировка қилиш учун баҳона бўлди”, дейилади хабарда.\nҚайд этиш керакки, Интернетда эркинликни чеклаш бўйича Хитой биринчи ўринда, ундан сўнг Эрон ва Мьянма турибди.\nЭнг эркин давлатлар сифатида эса 100 баллдан 96, 94 ва 87 балл билан Исландия, Эстония ва Коста-Рика кўрсатилган\nXiaomi қачондан бошлаб электромобиллар ишлаб чиқаришини маълум қилди\nTelegram фойдаланувчилари сони бир кунда 70 миллионга кўпайди\nМактаб дарслиги учун ижара тўловларини уйдан чиқмасдан амалга ошириш имконияти яратилди\nКамола Ортиқова 12 йиллик муҳаббати бўлган Зоҳид билан ажрашмоқчи\nЎзбекистонда хизмат кўрсатган артист Фотиҳ Жалолов янги лавозимга тайинланди\n«Ўткан кунлар» романини инглиз тилига ўгирган Марк Ризга ваъда қилинган гонорар тўлаб берилди\nКим COVID-19га қарши энг кучли иммунитетга эга эканлиги маълум қилинди\nШавкат Мирзиёев Ўзбекистон халқига байрам табриги йўллади\nЎзбекистонда ҳарорат -2 даражагача пасаяди — "Ўзгидромет"\nДунёда энг кам ойлик маош берадиган мамлакатлар номи маълум қилинди. Ўзбекистонда вазият қандай?\nТошкентда 16 ёшли қиз ҳайдовчининг бўйнига пичоқ тортиб юборди\nЗидан “Олтин тўп”га ким кўпроқ муносиблигини маълум қилди\nРухшона турмуш ўртоғи билан ажрашганини маълум қилди


КХДР терма жамоаси Тошкентга етиб келди\nOct. 11, 2018, 3:22 p.m. 4334\n13 октябрь, шанба куни Ўзбекистон терма жамоаси билан ўртоқлик ўйинида майдонга тушадиган Корея Халқ Демократик Республикаси делегацияси Тошкентга етиб келди.\nБош мураббий Ким Йонг Юн Тошкентга 22 нафар футболчини олиб келган. Кореяликлар Тошкентдаги “Windham” меҳмонхонасига жойлашишди.\nЎзбекистонга қарши учрашув шимоллик корейслар учун 2018 йил ҳисобидан иккинчи ўйин бўлади. Жамоа шу йилнинг 27 март куни Пхеньянда Ҳонгконг терма жамоаси билан Осиё кубоги саралаш баҳсини ўтказган ва 2:0 ҳисобида ғалаба қозонган.\nЭслатиб ўтамиз, Осиё кубоги – 2019 саралашининг иккинчи босқичида Шимолий Корея ва Ўзбекистон терма жамоалари бир гуруҳдан ўрин олган эди. 2015 йил 16 июнда корейслар майдонига сафар қилган Ўзбекистон 2:4 ҳисобида мағлубиятга учраган, ўша йилнинг 12 ноябрида Тошкентда ўтган жавоб баҳсида мезбонлар 3:1 ҳисобида ғолиб чиққан эди. Дастлабки ўйинда КХДР 4-дақиқада, Тошкентда баҳсда эса 2-дақиқадаёқ ҳисобни очишга муваффақ бўлган.\nМаълумот учун, КХДР ФИФА рейтингида 109-ўринда бормоқда. Ўзбекистон терма жамоаси эса 96-ўринда қайд этилган.\n13 Декабрь 12382


NUR-SULTAN. Kazinform - Қозоғистон Республикаси Давлат котиби Ерлан Қарин КХШТ тинчликпарвар кучларининг жалб қилиниши ҳақида муносабатини билдириб ўтди, дея хабар беради Kazinform мухбири.\nБугун КХШТ навбатдан ташқари сессияси бўлиб ўтади\nNUR-SULTAN. Kazinform - Бугун соат 13:00да ҚР Президенти Қасим-Жомарт Тоқаев Коллектив хавфсизлик шартномаси ташкилотининг навбатдан ташқари сессиясида иштирок этади. Учрашув Қозоғистон томонининг ташаббуси билан ташкил қилинмоқда.\nШҲТ: Қозоғистондаги барқарорлик – минтақадаги тинчликнинг асосий омили\nNUR-SULTAN. Kazinform – Шанхай ҳамкорлик ташкилоти Қозоғистонда вазият тезроқ барқарорлашиб, жамоат хавфсизлиги тикланишига ишонч билдирди, деб хабар беради Хабар 24.\nҚР Президенти Қозоғистонни қўллаб-қувватлаган давлатлар ва ташкилотларга миннатдорлик билдирди\nNUR-SULTAN. Kazinform – ҚР Президенти Қасим-Жомарт Тоқаев Қозозғистон халқига Мурожаатида КХШТга аъзо давлатлар раҳбарларига миннатдорлик билдирди, деб хабар беради Kazinform мухбири.\nТуркий давлатлар ташкилоти Қозоғистонни қўллаб-қувватлайди\nANKARA. Anadolu - Kazinform - Туркий давлатлар ташкилоти Қозоғистонни қўллаб-қувватлашини маълум қилди. Бу ҳақда Анадолу агентлиги Ташкилот матбуот хизматига ҳавола қилган ҳолда хабар бермоқда.\nЎзбекистон 2022 йил қандай халқаро тадбирларга мезбонлик қилиши маълум бўлди\nTASHKENT. Kazinform - Ўзбекистонда 2022 йилда бир қатор муҳим халқаро учрашув ва тадбирлар ўтказилиши режалаштирилган, деб хабар беради Kazinform Anadolu ахборот агентлигига таяниб.


БАЙБОЛ ЖАМОАСИНИНГ БИР ҚИСМИГА АЙЛАНИНГ!\n«Байбол» Россия бўйлаб офислар тармоғини фаол равишда кенгайтирмоқда ва ўз мақсадларига эришишга тайёр ва муносиб пул топишга интилган ходимларни қидирмоқда!\nЖамоамизда фаол ва интилувчан, натижа учун ишлашга тайёр мутахассисларни ва янги билимларга тайёр инсонларни кўришдан хурсанд бўламиз.\nҚУЙИДАГИЛАРНИ ТАКЛИФ ЭТАМИЗ:\nМалака даражасига мос келадиган рақобатбардош иш ҳақи (иш ҳақи ва бонуслар)\nКасбий ва мартабали ўсиши\nЎқув марказида бепул ўқитиш\nНоёб рағбатлантирувчи дастурлар\nИШГА ТАКЛИФ ЭТАМИЗ:\nБиз доимо ривожланиб, ҳар қандай янгилик ва ўзгаришларга очиқмиз.\nБиз масалага 100% ёндашамиз ва ҳар доим оптимал миқдордаги ресурслар билан энг мақбул ечимларни топамиз. Биз имкон даражада юқори натижаларга эришиш йўлида муваффақият қозонмоқдамиз.\nБиз мижозларимиз, ходимларимиз ва компаниямизнинг фаровонлиги борасида қайғурадиган ҳамфикрлар жамоасимиз! Биз ишончли муносабатларни ўрнатишни биламиз, бир-биримизни қўллаб-қувватлаймиз ва тажриба алмашамиз.\nБиз ўзгаришларни мамнуният билан қабул қиламиз, ғояларни дадиллик билан илгари сурамиз, ташаббус кўрсатамиз, янги ноанъанавий ёндашувларни қўллаймиз ва ўз малакамизни доимо ошириб борамиз.\nБиз келажакни яратамиз! Биз ҳаракатларимиз натижалари учун жавобгарликни ўз зиммамизга оламиз ва янги чўққиларни забт этишга тайёрмиз. Биз ғамхўрлик қиламиз.


Туркистондаги тўй довруғи етти иқлимга таралди\n22 сентябрь, шанба куни саҳардан шаҳардаги Есимхан номли бош майдонга етиб келдим. Фаолларимиз – Баҳодир Ирисметов, Тойир Абдувалиев, Файзулла Мирзаҳмедов, Тўлқин Саидмуродов, Райимжон Қўчқоров, Ҳусан Убайдуллаев, Замир Муҳаммаджонов, Муҳаббат Ибрагимова, Дилдор Ҳабибова, Нуриддин Мўлдабоевлар билан кўришиб, байрам билан муборакбод этдик.\nГазетамиз саҳифаларида кўп маротаба тайёргарлик ишлари ёритилган, Элбошимиз Н. Назарбаев раҳбарлигидаги Қозоғистон халқи Ассамблеяси таркибидаги Б. Нишонқулов етакчилик қилаётган Туркистон вилоят ҳамда Туркистон шаҳар (Б. Ирисметов) ўзбек этномаданият бирлашмаси ташкилотчилигида Туркистон шаҳрида «Туркистон – туркий халқларнинг маънавий маркази» мавзуида Ўзбек тили, маданияти ва анъаналари байрами халқаро миқёсда нишонланди.\nДастлаб вилоят ҳокимлиги биносида Туркистон вилояти ҳокими Жансейит Туймебаев Ўзбек тили, маданияти ва анъаналари кунига бағишланган байрам доирасида Ўзбекистон Республикасидан келган делегация вакиллари билан учрашди. Улар сафида ҚР Парламенти Мажлиси ҳамда Ўзбекистон Республикаси Олий Мажлиси депутатлари, қўшни давлат Вазирлар маҳкамасининг Халқаро алоқалар ва хориж давлатлари билан дўстлик муносабатлари идораси аъзолари, зиёли қавм вакиллари, ҚР Ш. Шаяхметов номидаги миллий илмий-амалий марказ етакчиси, вилоят Қозоғистон халқи Ассамблеяси вакиллари ҳамда ўзбек этномаданият бирлашмаси аъзолари бор.\nУчрашувда дастлаб сўз олган вилоят ҳокими Жансейит Қансейитули Ўзбекистондан келган меҳмонларга икки қардош эл ўртасидаги маънавий, маданий, иқтисодий алоқалар қандай ривожланаётгани ҳақида гапириб берди.\n– Қадимдан туғишган қозоқ ва ўзбек халқлари Туронни макон тутиб, қийинчиликни ҳам, қувончни ҳам бирга баҳам кўрди. Бизнинг тарихимиз ҳам, орзу-истакларимиз ҳам муштарак. Қардошлигимиз тил билан томир отиб, анъаналаримиз билан давом этмоқда, урф-одатларимизга мос йўғрилмоқда. Қардош ўзбек халқи нафақат чегарадош қўшнимиз, балки жигаримиздай туғишган халқ. Барчангизга маълум, сўнгги 1,5 йил мобайнида Қозоғистон ва Ўзбекистон ўртасида дўстлик муносабатлари мустаҳкамланиб, янги даражага кўтарилди. Темир йўл орқали ташув 44 фоизга ортиб, товар айланмаси 2 миллиард долларга етди. Мустақиллик йилларида эгиз давлатлар раҳбарлари кўплаб учрашувлар ўтказиб, қардошликнинг бебаҳо намунасини, қўшничилик муносабатларининг мустаҳкамлигини исботлашди. Қозоғистон ва Ўзбекистон ўртасидаги маданий-иқтисодий алоқаларни ривожлантириш Сиз ва бизга юклатилган энг бош вазифа. Бу борада келгусида ҳамкорликда амалга оширадиган тадбирларимиз етарли деб ўйлайман, – деди Жансейит Туймебаев.\nЎзбекистондан келган делегация номидан Ўзбекистон Республикаси Олий Мажлисининг собиқ депутати Ойгул Маматова вилоят раҳбариятига ўзбек халқининг миллий қадриятларини тарғиб этишга бағишланган улкан тадбирни ўтказаётгани учун миннатдорчилик билдирди.\nҚР ўзбеклари «Дўстлик» ҳамжамияти раиси И. Ҳошимжонов Ж. Туймебаевга тантанали равишда «Жамоат фахрийси» кўкрак нишонини топширди.\nШунингдек, Ўзбекистоннинг Қозоғистондаги элчиси маслаҳатчиси Темур Раҳимов, ёзувчи Боқий Мирзо миннатдорчилик билдириб, ўзбек удумига кўра вилоят ҳокимига чопон кийдириб, китоблар тақдим этишди. Сенатор А. Қуртаев ўзбекистонлик меҳмонларни муборакбод этиб, байрам самарали ўтишига ишонч билдирди.\nВилоят ҳокими Ж. Туймебаев, Туркистон шаҳри ҳокими А. Ўсербаевлар ҳамроҳлигида меҳмонлар Арбат майдонидаги кўргазма билан танишдилар. Қозоғистон Ёзувчилар уюшмаси аъзоси, «Ижодкор» адабий бирлашмаси раиси А. Пратов қозоқ ва ўзбек адабиётлари ҳамкорлигини акс эттирувчи китоб жавонидаги маънавият дунёси билан таништирди. Қарноқлик ижодкор Долимжон Сайфуллаев таниқли ёзувчи Марҳабат Байғутнинг китобини ўзбек тилига ўгириб, «Мосуво журноқ» тўпламини нашрдан чиқарибди. Шу ой охирларида китобнинг тақдимот маросими Қарноқда ўтади. Доимий обуначиларимиз сувноқлик Иқбол Абишев ва қорачиқлик Шуҳрат Набиевларнинг мебель намуналари билан вилоят ҳокими синчковлик билан танишди. Туркистон ҳокими А. Ўсербаев ҳар бир тадбиркор ҳақида изоҳ бериб борди. Эски Иқон қишлоқ ўзбек этномаданият бирлашмаси раиси, 23-сонли коллеж директори Эркин Имомалиев раҳбарлигидаги иқонлик пазандалар, чеварлар кўргазмаси ҳам кўпчиликка манзур бўлди. Қарноқ қишлоғининг файзли кўргазмасини Файзулла Мирзаҳмедов фахр билан кўпчиликка намойиш этди. Барча меҳмонлар ҳам, мезбонлар ҳам хуш кайфиятда. Чарақлаб турган кузнинг сахий қуёши ўзбек халқининг асосий касби – деҳқончиликнинг рамзи сифатида дилларга сурур бағишлайди. Есимхан майдонидаги қўллари кўксида, ўзбекона лутф кўрсатиб турган миллий кийимдаги ўқувчилардан иборат «жонли даҳлиз»дан ўтиб, Есимхан майдонида тантананинг бошланишини муштоқлик билан кутаётган мингдан зиёд томошабинлар олдида халқаро тадбирни Туркистон вилояти ҳокими Ж. Туймебаев самимий ва дўстона кириш нутқи билан очди.\n– Туркистон вилоятидаги 2 миллионга яқин аҳолининг 16 фоизини ўзбек этноси вакиллари ташкил этади. Вилоят ҳудудида 14та мактаб ўзбек тилида таълим берса, 130дан зиёд мактабда ўзбек тилидаги синфлар мавжуд. Бундан ташқари, вилоят ўзбек драма театри ҳамда қатор нашрлар фаолият юритади. Шу жиҳатдан элимиз Конституциямизда кўрсатилган вазифаларни тўлақонли амалга ошириб келади. Давлат раҳбари Нурсултан Абишули Назарбаев: “Бирлик, тотувлик, сабрлилик ва фаросатлилик, биринчи навбатда ўзимизга керак. Бирлигимиз бўлса, биз бир-биримизни қадрлаймиз. Бунгача шундай бўлиб келган, бундан кейин ҳам шундай бўлиши керак”, деган эди. Бирликнинг қадрини билиш, уни чуқур ҳис этиш, англаш сиз ва бизга юкланган катта вазифа эканини тушунишимиз керак. Барчангизга омад, оилаларингизга тинчлик, барака тилайман, – деди Жансейит Туймебаев.\nЭлбошимиз Н. Назарбаевнинг 2018 йил 19 июндаги тарихий фармонига биноан Туркистон вилояти ташкил этилиб, Туркистон шаҳри унинг маркази этиб белгиланди. Бир йил муқаддам худди шу майдонда Наврўзи олам куни туркий халқлар маданий пойтахти мақомидаги шаҳарда жаҳоннинг турли давлатлари вакиллари туркийлар маданиятини намойиш этишган эди. Мана, туркийлар карвонидаги муҳим бўғин – ўзбек миллатининг тили, маданияти, урф-одатлари анжумани ўтган йилги ТУРКСОЙ тадбирининг тадрижий давоми сифатида тантанали бошланди.\nВилоят ҳокими Ж. Туймебаев турли туркий тилларни яхши ўзлаштиргани учун анжуман аҳлини қозоқ ҳамда турк ва ўзбек тилларида баравар муборакбод этди. Айниқса у: «Байрам муборак, хуш келибсизлар, азизлар!» каломини ўзбекча талаффуз этганида меҳмонлар билан гавжум кенг майдон олқиш ва гулдурос қарсакларга кўмилди.\n«Дўстлик» ҳамжамияти раиси И. Ҳошимжонов анжуман аҳлини муборакбод этиб, сенатор А. Қуртаев, вилоят маслаҳати котиби Қ. Балабиев, жамоат арбоблари Ў. Рахманбердиев, Ш. Мирзахметов, Ж. Мауленқулов ҳамда Ўзбекистондан анжуманга мумтоз қўшиқларини армуғон этиш учун келган машҳур хонандалар Ғ. Бойтоев, Г. Мамазоитоваларни «Жамоат фахрийси» кўкрак нишони билан тақдирлади.\nВилоят маслаҳати депутати, вилоят ўзбек этномаданият бирлашмаси раиси, тадбир ташкилотчиси ва бош ҳомийси Б. Нишонқулов минбарга кўтарилиб, барчани байрам билан муборакбод этгач, вилоят оқсоқоллар кенгаши раиси Ж. Азретбергенов, арман этномаданият бирлашмаси вакили К. Мовсесян, фаол жамоатчи депутат Д. Абиш, ёзувчи Қ. Ергўбекларни "Жамоат фидойиси" кўкрак нишони билан тақдирлади. Худди шундай юксак мукофотга доимий обуначиларимиз: Туркистон шаҳар ўзбек этномаданият бирлашмаси раиси Б. Ирисметов, вилоят хотин-қизлар кенгаши раисаси ўринбосари Д. Ҳабибова, қорабулоқлик меҳнат фахрийси Ҳ. Давронбеков, олим Н. Алметов ва бошқалар ҳам ноил бўлишди.\nҚозоқ халқининг дўмбираси билан ўзбек халқининг дутори эгиз. Ҳар бири эт билан тирноқдек ажралмас бўлиб кетган халқларнинг мунги ва қувончи нафис кўҳна асбоблар орқали ифодаланади.\nЕсимхан майдонидаги баланд саҳнада маданият бобида барчага ўрнак қадим Қарноқ қишлоғининг хонандаю созандалари – машҳур «Сўғдиёна» миллий чолғу асбоблар ансамбли (бадиий раҳбари Р. Бекеев), «Қарноқ - Дур - наво» миллий чолғу ансамбли (бадиий раҳбари Н. Ҳамидов), «Қарноқ» фольклор ансамбли (бадиий раҳбари Н. Жалолова) жамоалари санъатларидан баҳраманд этишди. Қозоғистоннинг жаҳонга машҳур композитори Н. Тлендиевнинг «Сары жайлау»ини Қарноқнинг моҳир санъаткорлари ўзбекча услубда қойилмақом ижро этганида барча ҳайрат ила қарсакларга кўмиб ташлади. Майдондаги барча, хусусан, қозоқ халқи зиёлилари ушбу ижронинг, санъатдаги муштаракликнинг моҳиятига тўғри тушуниб етишди. Майдон ёнида қарноқлик дорбоз Мамиржон Эргашев ўғли Дилзод Пўлатов билан кўҳна ўзбек санъатини намойиш этди. Фахрий устоз санъаткор Ў. Холиқбердиеванинг невараси, республика миқёсида қўбиз асбобида куй ижро этиш танлови ғолиби Ш. Холиқбердиева ҳам барчага маҳоратини намойиш этди. Ўзбекистонлик машҳур хонандалар Ғиёс Бойтоев, Гулсанам Мамазоитова, Дилфуза Исмияминоваларнинг концерт дастури ҳам барчага манзур бўлди.\nМеҳмонлар Ҳазрат Яссавий мақбараси зиёратидан сўнг «Давлат-1», «Давлат- 2», «Шоҳсарой», «Байтерек» тўйхоналарида байрам дастурхони устида гурунглашишди.\nАввал хабар қилинганидек, шаҳардаги О. Жарилқапов номли ўйингоҳда Ўзбекистоннинг машҳур «Пахтакор» ва вилоятнинг «Ордабасы» фахрийлари футбол жамоалари дўстона учрашув ўтказдилар. Ўйингоҳда яқин бир неча йил ичида бунча кўп томошабин тўпланмаган эди. Футбол ишқибозлари орасида доимий муштарийларимиз – Солихон Йўлдошев, Эркин Қалимбетов, Ҳабибулла Азимов, Бахтиёр Баратов, Суннат Абдуллаев каби юзлаб ҳамшаҳарларимизни кўрганимда қалбим қувончга тўлди. Футбол ишқибозларини дўстона учрашув ҳомийси Б. Нишонқулов, Туркистон шаҳар жисмоний тарбия ва спорт бўлими раҳбари Қ. Айдарбеков, СССР футбол терма жамоасида ўйнаган ўзбекистонлик фахрий футболчилар В. Солохо, М. Беляловлар қутлашди. "Биз фақат ўйин майдонида рақибмиз, кундалик ҳаётда дўст ва биродармиз", дейишди улар.\nЎтган асрнинг машҳур футболчиси Биродар Абдураимовнинг ўғли Азамат Абдураимовнинг дўстона учрашувда рақиб дарвозасига бехато йўллаган тўпи учрашув натижасини ҳал қилди. Меҳмонлар мезбонлар устидан 1 - 0 ҳисобида ғалаба қозонишди. Есимхан майдонида Қозоғистон ва Ўзбекистон саньат усталарининг концерт дастурини минглаб томошабинлар завқ билан томоша қилишди.\nҲазрат Яссавий шаҳри барчамизни, барча туркийларни ўз бағрида бирлаштириб, хайрли ишларга камарбаста бўлаверсин!\nХуршид ШАРОПОВ, Эски Иқон маданият уйи директорининг ўринбосари:\n– Авваламбор ўзбек тили, маданияти ва анъаналари куни билан барча миллатдошларимни табриклайман. Байрам бу йил туркий халқларнинг маданий пойтахти аталмиш Туркистон шаҳрида чиройли нишонланмоқда. Ушбу байрам қозоқ–ўзбек ҳамдўстлигининг бардавом бўлишида муносиб ҳисса қўшади, деган умиддаман. Қанийди, бу каби тадбирлар йилига бир неча марта ўтказилса.\nМенинг фикримча, ривожланиш битта шаҳарда бўлаверса, давлатнинг равнақ топиши тўхтаб қолади. Вилоят марказининг Шимкентдан Туркистонга кўчирилиши республикамизнинг катта ютуғи. Элбошимиз Н. Назарбаев айтганларидек, Туркистонимиз келажакда Хива, Бухоро, Самарқанд шаҳарлари каби рақобатбардош, дунё таниган туристик марказга айланади, деган умиддаман. Чунки, бу ернинг халқи жуда меҳнаткаш, туну кун тиниб-тинчимайди, қолаверса, ўта меҳмондўст.\nИрисқул АББОСОВ, Туркистон шаҳрининг фахрий фуқароси, ҚР маданият арбоби:\n– Муқаддас шаҳар, Ясси номи билан машҳур бўлган қадим Турон замини аждодларимиздан бизга олтин мерос десак, муболаға бўлмайди. Шу кунгача уни кўз қорачиғидек асрадик, севдик, равнақ топишига маълум ҳиссамизни қўшдик. Бугун унинг вилоят марказига айланганидан бошим осмонга етди. Бунёд этилажак бинолар, қад кўтарилажак уйларни ҳозирдан тасаввур қиляпман. Туркистонимизни, эндиликда вилоятимиз марказини шу ерда дафн этилган барча ота-боболаримизнинг, Ҳазрат Яссавийнинг руҳлари қўллагай!\n1995 йили Президентимиз томонидан маъқулланган ўзбек тили, маданияти ва анъаналари куни шу кунгача юқори даражада нишонланган. Деярли ҳар йили бу тантанада иштирок этаман. Жорий йили бу байрам илк бор Туркистон шаҳрида нишонланмоқда. Ёшларимизни бу куни миллий кийимларда, дўппи-ю, чопонларда кўриб, дилим яйради. Бу айёмда ўзбек – қозоқ дўстлиги чинакамига ўз ифодасини топди.\nГулбаҳор АБДУВАЛИЕВА, Э. Иззатуллаев номли мактабнинг бошланғич синф ўқитувчиси:\n– Бугун кайфиятим аъло, байрам зўр ўтяпти, жуда катта таассуротлар қоляпти. Чунки, “Ўзбек тили, маданияти ва анъаналари” байрами ҳар йили Шимкент шаҳрида ўтар эди. Энди эса шаҳримиз вилоят марказига айланиб, катта тадбирлар шу ерда ўтади, деб ўйлаймиз.\nИсҳоқжон НИШОНОВ, Ўзбекистон Республикаси, Наманган вилоятидан, ёзувчи:\n– Қозоғистонда “Ўзбек тили, маданияти ва анъаналари куни” муносабати билан бугун шу ерга келиб турибмиз. Бундан жуда миннатдормиз. ҚР Президенти\nН. Назарбаев жорий йилни “Қозоғистонда Ўзбекистон йили” деб эълон қилгач, дўстлик, биродарлик, аҳиллик, ҳамкорлик алоқалари янада мустаҳкамланди. Чегаралар очилди. Илгари келиш-чиқиш муаммолари бўлса, бугунги кунда бундайлар йўқ. Яқинда Абай ҳақида “Абай юрган йўллар” романини ёзишни бошладим. Бундан мақсад – Абай фақат қозоқ халқининг эмас, балки Марказий Осиё халқларининг, бутун жаҳон классик адабиётининг энг юқори чўққисида турган ёруғ бир юлдуздир. Абай даврида ўзбек ва қозоқ халқлари ўртасидаги дўстлик ўта мустаҳкам эди. Масалан, отаси Қўнонбой Абайни 13 ёшида мадрасага беради. У ерда Абай биринчи бўлиб қўлига Алишер Навоий, Фузулий, Нодирабегим ва бошқа шарқ классик адабиёти, ўзбек классик адабиёти намояндаларининг асарларини олади.\nМана шу дўстлик, ҳамкорлик, биродарлик ҳеч қачон узилмаслигини истардим.\nДнепр ҚУЛМЕТОВ, қарноқлик нафақадор:\n– Мен биринчи навбатда газета ҳақида фикримни айтсам. “Жанубий Қозоғистон” қарноқликларнинг севимли нашри, чунки унда сиёсатдан ташқари пенсиялар, тўловлар ҳақидаги, айниқса, бизни қизиқтирадиган мақолалар мунтазам чиқиб туради. Бугунги байрамда биринчи марта қатнашяпман. Албатта, улар тинчлик, тотувлик, ҳамкорлик, дўстлик белгисидир. Туркистон шаҳрининг вилоят марказига айланиши кўпчиликка маъқул келяпти, кўп иш ўринлари очилади, ёшларимизнинг ишлаши учун шароитлар яратилади. Президентимизнинг бундай қарори чинакам донишмандлик белгиси, деб айта оламан.\nДилором ОТАМЕТОВА, Туркистон шаҳридан, нафақадор:\n– Мана бугун “Ўзбек тили, маданияти ҳамда анъаналари” байрамида илк бор иштирок этяпмиз. Бундан жуда ҳам хурсандмиз. Шаҳримиз вилоят марказига айланиши туфайли оз вақт ичида рўй берган ижобий ўзгаришлар, яъни, шаҳримизнинг гуллаб-яшнаётганини кўриб, кўзимиз қувнаяпти. Албатта, буларнинг барчаси Элбошимизнинг доно, оқилона сиёсати туфайлидир. Бу ўз йўлида ёшларимиз учун катта имконият, чунки, янги иш ўринлари очилади. Эндиликда катта завод, фабрикалар қурилса, чет элга бориб ишлаётган фарзандларимиз ўз элида, ота-боболаримиз яшаб ўтган кўҳна Туркистонимизда ишлаб, унинг ривожланишига ўз ҳиссаларини қўшадилар деган умиддамиз.\nШ. МАДАЛИЕВ, М. УСМОНОВА, М. ЭЛТОЕВА., 2018-09-25, 12:03 270